یه‌كێتی و شه‌هیده‌كانی،یه‌كێتی و خه‌بات و ده‌ستكه‌وته‌كانی\nپێوانه و هه‌ڵسه‌نگاندن بۆ هه‌ر رێكخراو و حزبێكی سیاسی، كارو كرده‌وه‌كانی و مێژووی خه‌بات و به‌رهه‌مه‌كانییه‌تی له‌سه‌ر ئه‌رزی واقیعدا، نه‌ك به‌ته‌نیا بانگه‌شه و به‌گه‌ڕخستنی هه‌ڵمه‌تی راگه‌یاندن، ئه‌گه‌رچیش راگه‌یاندن بۆ ده‌رخستنی به‌رنامه‌و كارو كۆششه‌كانی رێكخراو و حزبه‌كه ده‌كه‌وێته گه‌ڕ، به‌ڵام له ئه‌مڕۆی كوردستاندا چه‌ند كه‌ناڵێكی راگه‌یاندن هه‌یه راستییه‌كان ده‌شێوێنێت و له هیچی نه‌بوو ده‌ستكه‌وت و به‌رهه‌می وه‌همی بۆ لایه‌نه‌كه‌ی خۆی داده‌تاشێ.\nچه‌ند نمونه‌یه‌ك له ده‌ستكه‌وته‌كان\nساڵی 1978 له مێژووی یه‌كێتیدا یاده‌وه‌رییه‌كی تاڵه، تیایدا به سه‌دان سه‌ركرده و كادرو پێشمه‌رگه‌و فه‌رمانده له پیلانێكی نێوخۆیی و ناوچه‌یی شه‌هید كران كه به‌كاره‌ساتی هه‌كاری ناسراوه، له سه‌ركرده دیاره‌كان كه له‌و گه‌له‌كۆمه‌كێیه‌دا شه‌هیدبوون، هه‌ریه‌ك له: (عه‌لی عه‌سكه‌ری و شێخ حسێن بابه‌شێخی ئێزدی و دكتۆر خالید)ن.\nكاتێكیش وه‌یشومه‌ی تیرۆر له ساڵی 2014دا له ژێرناوی (داعش)دا و به‌شێوازێكی جیاواز و ترسناكتر له‌جاران كه‌وتنه‌خۆ بۆ وێرانكردنی ئه‌م نیشتمانه، ئه‌وا ئاشكرایه كه هێزی پێشمه‌رگه‌ی یه‌كێتی هه‌ر زوو كه‌وته‌خۆ بۆ پارێزگاریی له كوردستان و یه‌كه‌م هه‌نگاویش به فریای كه‌ركوك كه‌وتن، ژماره‌ی شه‌هیده‌كانی یه‌كێتی كه زۆرترینه، كاریگه‌ریی و رۆڵی گه‌وره‌ی یه‌كێتی له ره‌وینه‌وه‌ی ئه‌و مه‌ترسییه‌دا، ده‌خاته روو.\nبه درێژایی زیاتر له سێ ساڵی ئه‌و شه‌ڕه نه‌گریسه، یه‌كێتی زۆرترین شه‌هیدی به‌خشی و زۆرترین داستانیشی تۆماركرد.\nئه‌م چه‌ند سه‌ره‌قه‌ڵه‌مه‌ی به‌خێرایی پێیدا گوزه‌رمان كرد، نمونه‌ی زۆر كه‌می ئه‌و سه‌روه‌ری و شه‌هید به‌خشین و ده‌ستكه‌وت و نه‌به‌ردییانه‌یه كه یه‌كێتیی نیشتمانیی كوردستان له‌ماوه‌ی ئه‌م 44 ساڵه‌ی ته‌مه‌نیدا، بۆته خاوه‌نی و كردوویه‌تی به حزبی شه‌هیدان، حزبی كاریگه‌رو دوور له سیاسه‌تی خه‌ڵه‌تاندن، خه‌بات ده‌كات و به‌رهه‌می هه‌بووه و هه‌یه‌و ده‌شیبێت.


گەرمیان.. سبەینێ پارەی توێژێك دابەش دەكرێت - تۆڕی میدیایی خەڵک\nبەڕێوەبەرایەتی پەروەردەی كەلار ڕایدەگەیەنێت: سبەینێ پارەی چاودێری هۆڵی ئەزموونە گشتییەكانی هەر دوو خوولی یەكەم و دووەمی ساڵی خوێندنی 2019ـ2020 دابەش دەكرێت.\nبەڕێوەبەرایەتی پەروەردەی كەلار لە ئاگادارینامەیەكدا ڕایگەیاند:” سەرجەم بەڕێوەبەری هۆڵی ئەزموونە گشتییەكانی ساڵی خوێندنی 2019ـ2020 ئاگادار دەكەینەوە سبەینێ ڕۆژی سێ شەممە 4ـ5ـ2021 كاتژمێر 10:00ی سەر لەبەیانی سەردانی بەڕێوەبەرایەتی پەروەردەی كەلار ـ هۆبەی تەكنیكی بكەن بەمەبەستی وەرگرتنی پارەی چاودێری هۆڵی ئەزموونە گشتییەكانی هەر دوو خوولی یەكەم و دووەمی ساڵی خوێندنی 2019ـ2020″.\nلە ئاگادارینامەكەدا ئاماژە بەوەشدراوە:”پێویستە تەنها بەڕێوەبەری هۆڵەكان سەردان بكەن بۆ وەرگرتنی پارەی مامۆستایانی چاودێر، هەروەها پێویستە بەڕێوەبەر فەرمانی هۆڵی ئەزموونی پێ بێت”.\nخەڵك بەڕێوەبەری گشتی تەندروستی گەرمیان دەڵێت، لەماوەی هەفتەیەكدا هەزار كەس لە گەرمیان بە پێكوتەی ڤایرۆسی كۆرۆنا كوتراون و ئاماری توشبووانیش…\nوەزیری پێشمەرگە: لەسەر كفری وەڵامی كەمەرشكێنمان دەبێت\nخەڵك وەزیری پێشمەرگە میحوەری 2ی قەرەتەپە - حەمرین و لیواكانی 16 و 17ی پیادەی لە سنووری گەرمیان بەسەركردەوە و لەبارەی هێرشە مووشەكییەكەی سەر كفری…\nخەڵك بەرهەم هێنان لەوێستگەی (١٦٥)مێگاواتی گەرمیان دەستی پێكرد. وەزارەتی كارەبای حكومەتی هەرێمی كوردستان لە ڕاگەیەنراوێكدا بڵاویكردەوە ، دوای…\n25 نیسان 2021 11.27 pm\nخەڵك وەزیری پێشمەرگە میحوەری 2ی قەرەتەپە – حەمرین و لیواكانی 16 و 17ی پیادەی لە سنووری گەرمیان بەسەركردەوە و لەبارەی…\n13 مارس 2021 8.45 pm\nخەڵك بەرهەم هێنان لەوێستگەی (١٦٥)مێگاواتی گەرمیان دەستی پێكرد. وەزارەتی كارەبای حكومەتی هەرێمی كوردستان لە ڕاگەیەنراوێكدا…


خوێندکارانی زانکۆی ئازادی حەلەب خۆپیشاندان دەکەن لە بەرامبەر بڕیاری تەحریر شام بۆ داخستنی زانکۆکەیان. [خاوەنی وێنە: موسعەب عەساف]\nتەحریر شام كۆلێژه‌كانی زانکۆی ئازادی حەلەب وزانکۆی رێسکیو ئینتەرناشناڵیداخست لەسەر ناڕەزایەتی كۆلێژه‌كان و خوێندکاران.\nبڕیارەکە دوای ئەوە دەرکرا كه ئیدارەی زانکۆکان رەتیانکردەوە پابەندبن بە بڕیارەکانی بەناو "حکومەتی رزگاری"یه‌وه، کە بەرەی سیاسی تەحریر شامە.\nچالاکوانی ئیدلیب موسعەب عەساف بە دیارونای وت دەزگاکان ئەو بڕیارانەیان رەتکردەوە چونکە وایاندەکرد هاوپەیمانییە توندڕەوەکە کۆنترۆڵی بەسەر زانکۆکان و بەرنامەکانی خوێندندا بسه‌په‌ێنێت.\nوتی بارگرژی چەند ناوچەیه‌کی ئیدلیب و حەلەبی گرتۆتەوە دوای ئەوەی بڕیار دەرکرا بۆ داخستنی زانکۆی ئازادی حەلەبو زانکۆی رێسکیو ئینتەرناشناڵ لەلایەن ئەنجومەنی باڵای زانکۆکانه‌وه کە سەر بە حکومەتی رزگارییە.\nمامۆستایان و کارمەندانی ئیداریی زانکۆی ئازادی حەلەب ناڕەزایەتی دەردەبڕن دژ بە بڕیارەکەی تەحریر شام بۆ داخستنی زانکۆکە. [خاوەنی وێنە: موسعەب عەساف]\nوتیشی هەوڵی تەحریر شام بۆ کۆنترۆڵکردنی ئیدارەکان و بەرنامەکانی خوێندن لە هەردوو زانکۆکە لەلایەن خوێندکاران و کارمەندانی ئیدارییەوە وەك هەوڵێك بۆ بابەتی دیکە ده‌بینران کە پەیوەندییان بە پەروەردەوە نییە، لەبەرئەوەش نیگەرانیەکان لەسەر ئەوە بوون کە بەرنامەکانی خوێندن نزیكدەکرانەوە لە ئامانج و ئایدۆلۆژیای تەحریر شام.\nعەساف وتی: "ستافی مامۆستایان و خوێندکاران لە چالاکییەکانیان بەردەوامن بە رێپێوان و کەمپینەکانی لە ناوچەیەك زیاتر ئەنجامدەدرێن و ئامانجیان ئەوەیە ئەنجومەنەکە بڕیارەکە هەڵوەشێنێتەوە."\nهەڕەشە لە خوێندکاران دەکرێت\nگرژی روویدا لەکاتی کۆبوونەوەی نێوان نوێنەرانی ئەنجومەنی باڵای زانکۆکان و نوێنەرایەتی خوێندکاران و ئیدارە و کۆلێژەکاندا، ئەوەش دوای ئەوەی خوێندکارەکان بە چەك و بە دەرکردن هەڕەشەیان لێکرا.\nناوبراو وتی هاوپەیمانییە توندڕەوەکە هەڕەشەی "دەرکردنی لێکردوون لە ناوچەکانی ژێردەستی، هەروەك چۆن لەگه‌ڵ ركابه‌رانی تردا ده‌یكات".\nوتی داهاتووی ئەکادیمی هەزاران خوێندکار ئێستا کەوتۆتەوە سەر ئەوەی تەحریر شام مۆڵەتیان پێبدات خۆیان بگوێزنەوە تەنیا بۆ زانکۆی حەلەب، ئەوەش لە دەرەوەی توانای دارایی خوێندکارەکانە.\nوتیسی کێشەیەکی دیکە سەختیی هاتوچۆیە لە ناوچە دێهاتییەکان.\nهه‌روه‌ها وتی ئەو فاکتەرانە رێگرن لە خوێندکاران بچنە زانکۆ، چەندین مامۆستا و ستافی ئیدارە و کارمەند و کرێکاریش بێکار دەبن.\nعەساف وتی ئەمە بێکاری زیاتری لێدەکەوێتەوە "لە ناوچەیەك کە کار تێیدا هەلێکی زێڕینە و ئاسان نادۆزرێتەوە".\nتەحریر شام دوو کارمەندی ئیداریی زانکۆی ئازادی حەلبی دەستگیرکردووە، یەکێکیان جێگری کۆلێژی زانستی زانکۆکە عیماد خەتابە و ئەوی دیکەش سەرۆکی دیوانی داراییە، ئەحمەد رابیح بیلۆ.\nعەساف وتی بەهەمانشێوە خوێندکار محەمەد بەشیر باشییان دەستگیرکردووه، بە کۆمەڵێك هۆکار کە پەیوەندییان بە رێپێوانەکانەوە هەیە، هه‌روه‌ها کەلوپەلی كۆلێژه‌كانی زانکۆکانییان بردووه بۆ شوێنێکی نادیار.


ئیسپانیا: زیندانییەك لە پاش مردن زیندوو دەبێتەوە\nزیندانیكراوێكی ئیسپانی، پاش راپۆرتی پزیشكیی سەبارەت بەمردنی و ئامادەكاریی بۆ توێكاریی جەستەی، زیندوو دەبێتەوە و ئێستا لە ژێر چاودێریی پزیشكیدایە.\nبەگوێرەی هەواڵێكی بی بی سی، زیندانییەكی ئیسپانی دەگەڕێتەوە بۆ ژیان، دوای ئەوەی سێ پزیشك پشكنینی بۆ دەكەن و لە راپۆرتدا واژۆ لەسەر مردنەكەی دەكەن و دواتریش دەخرێتە بەفرگرەی مردوانەوە.\nناوی ئەو زیندانییەی كە لە پاش مردنی بۆ ماوەیەك، گەڕایەوە بۆ ژیان، گۆنزالۆ مۆنتۆیایە و لە گرتووخانەی هەرێمی ئەستۆریاس زیندانیكراو بووە، دوای چەند كاتژمێرێك بەسەر مردنەكەیەدا و لە كاتی ئامادەكاریی بۆ توێكاریكردنی جەستەی، گیانی بەبەردا هاتوەتەوە.\nمیدیاكانی ئیسپانیا ئاماژەیان بەوە داوە، زیندانیكراوەكە ئێستا لە نەخۆشخانەیە و لەژێر چاودێریی پزیشكیدایە، پزیشكەكان وتویانە: ئەو حاڵەتەی بەسەر گۆنزالۆدا هاتوە، پێی دەوترێت بورانەوەی دارینە و كەسی تووشبوو وەكو مردووی لێدێت.


ساسان عەونی: كەسوكاری شەهیدان و ئەنفالكراوان و كەمئەندامانی سەنگەر لە رسوماتی تاپۆكردنی خانووی زێدەڕۆ دەبەخشرێن – وەزارەتی شـارەوانی و گەشـتوگوزار\nساسان عەونی: كەسوكاری شەهیدان و ئەنفالكراوان و كەمئەندامانی سەنگەر لە رسوماتی تاپۆكردنی خانووی زێدەڕۆ دەبەخشرێن\n12/05/2020 by Aram Press\nحكوومەتی هەرێمی كوردستان سەرجەم ئەو خانووانەی لەپێش مانگی ئاداری 2018وە بەشێوەی زێدەڕۆ لە شار و شارۆچكەكان دروستكراون، بە نرخێكی رەمزی تاپۆ دەكات و كەسوكاری پلە یەكی شەهیدان و ئەنفالكراوان، هەروەها كەمئەندامانی سەنگەر لە رسوماتی تاپۆكردنی خانووەكانیان دەبەخشرێن.\nساسان عەونی وەزیری شارەوانی و گەشتوگوزاری حكوومەتی هەرێمی كوردستان رایدەگەیەنێت: حكوومەتی هەرێمی كوردستان بڕیاری تاپۆكردنی سەرجەم ئەو خانووانەی داوە كە لەپێش مانگی ئاداری 2018 بەشێوەی زێدەڕۆ دروستكراون و بۆ ئەو مەبەستەش لیژنە پێكهێنراوە.\nدەربارەی رسوماتی تاپۆكردنی خانووی كەسوكاری پلە یەكی شەهیدان و ئەنفالكراوان، هەروەها كەمئەندامانی سەنگەر، وەزیری شارەوانی و گەشتوگوزار راشیگەیاند: كەسوكاری پلە یەكی شەهیدان، ئەنفالكراوان، كەمئەندامانی سەنگەر حوكمە داراییەكان نایانگرێتەوە و لە رسوماتی تاپۆكردنی خانووە زێدەڕۆكانیان دەبەخشرێن.


دکتۆر مارف عومه‌ر گوڵ: په‌که‌که ده‌توانێت به ملیۆن خه‌ڵک بخاته سه‌ر شه‌قامه‌کان له تورکیا و له ئه‌وروپاشدا\nجارێکی تریش ڕێبه‌ری زیندانیکراوی پارتی کرێکارانی کوردستان له ئیمرالیه‌وه په‌یامێک ده‌نێریت سه‌باره‌ت به پرۆسه‌ی ئاشتی له تورکیادا.\nموحه‌مه‌د ئۆجه‌لان برای عه‌بدوڵا ئۆجه‌لان پاش سه‌ردان کردنی ئیمرالی له ڕاگه‌یاندنێکی ڕۆژنامه‌وانیدا گوتوویه‌تی ئۆجه‌لان ده‌ڵێت پرۆسه‌ی چاره‌سه‌رکردنی کێشه‌ی کورد له تورکیادا هه‌رگیز به هه‌نگاوی تاک لایه‌نه ناکرێت.\nدکتۆر مارف عومه‌ر گوڵ، پسپۆڕی یاسای نێونه‌ته‌وه‌یی له زانکۆی سلێمانی ئاماژه به‌وه ده‌کات له‌سه‌ر هه‌ردوو ئاستی نێونه‌ته‌وه‌یی و ناوخۆیی تورکیاش پێشوازیه‌کی گه‌رم و گوڕ له کشانه‌وه‌ی پارتی کرێکارانی کوردستان کرا و به‌ڵام له به‌رامبه‌ردا حکومه‌تی تورکیا هه‌نگاوێکی ئه‌وتۆی نه‌ناوه هه‌رچه‌نده سه‌ره‌ک وه‌زیری تورکیا له‌م چه‌ند ڕۆژه‌ی ڕابردوودا ڕایگه‌یاندووه که قۆناغی دووه‌می ئه‌و پرۆسه‌ی ئاشتیه ده‌ست پێده‌کات، به‌ڵام وه‌ک دکتۆر مارف ده‌ڵێت هێشتا دیار نییه که‌ی ئانکه‌ره ئه‌و قۆناگی دووه‌مه‌ی ده‌ستپێده‌کات.\nدکتۆر عومه‌ر گوڵ ده‌شڵێت ئیمرالی و قه‌ندیل و ئه‌وروپاش هاوڕان له‌سه‌ر ئه‌وی پێویسته تورکیا به زووترین کات واته له سه‌ره‌تای مانگی نۆدا هه‌نگاوی خۆی بنێت ده‌نا په‌که‌که کارتی فشاری خۆی به‌کار ده‌هێنێت.\nله وه‌ڵامی پرسیارێکی به‌ڵێن ساڵح سه‌باره‌ت به‌وه‌ی ئایا تورکیا چ کارتێکی فشاری به‌ده‌سته‌وه‌یه به‌رامبه‌ر په‌که‌که؟ دکتۆر مارف عومه‌ر گوڵ ده‌ڵێت یه‌کێک له‌و فشارانه ئه‌و هێرش و په‌لامارانه‌یه که ده‌کرێنه سه‌ر ڕۆژئاوای کوردستان و ده‌شڵێت به‌پێی ئه‌و هه‌واڵانه‌ی دزه‌یان کردووه که‌ناڵی تایبه‌ت هه‌یه له‌ناو حکومه‌تی تورکیادا که خه‌ڵک له کوردستانی عێراقه‌وه له تورکیاوه ده‌برێن بۆ شه‌ڕی کورده‌کانی سوریا.


سوده کانی نویژی جه ماعه ت و چوونه مزگه وت - سوزی میحراب\nخانه/اصول/سوده کانی نویژی جه ماعه ت و چوونه مزگه وت\nســــۆزی میــــحڕاب Send an email ۱۰ شهریور ۱۳۹۳\nدینی ئیسلام ، دینی پێکەوە ژیان و ئاشتی و تەبایی و چەساپاندنی عەدالەت و جوان کردنی ئەخلاقیاتی ئینسان و ئەوپەڕی تەوازووع و عبودیەتە بۆ خوای باڵادەست ، هەر لەبەر ئەم مانا گشتگیرەیە کە کاتێک ئینسان ئیسلام ئەکاتە ناسنامەی خۆی و بەوپەڕی توانای خۆیەوە هەوڵ ئەدات بۆ تەتبیق کردنی ئەحکامە شەرعیەکان ، چونکە هەرکەسێک بتوانێت چەمکە جوانەکانی دینی ئیسلام لە خودی خۆیا بەرجەستە بکات ، بێگومان ئەبێتە عەبدێکی حەقیقی ، ئەبێتە مرۆڤێکی نمونەیی لەو پەڕی جوانی کەمالیاتی ئینسانیدا دەر ئەکەوێت ، لەبەر ئەوەی زۆرینەی چەمکەکانی دینی ئیسلام بۆ باش کردن و پتەو کردنی پەیوەندیە کۆمەڵایەتیەکانە ، واتە پەیوەندیەکی دروستی بە تەواوی مانا مرۆڤ لەگەڵ مرۆڤ وە مرۆڤ لەگەڵ سەرجەم زیندەوەرەکانی دیکەی سەر ئەم زەویە ، لە دینی پیرۆزی ئیسلامدا زۆر گرنگی دراوە بە نوێژی جەماعەت ، چونکە نوێژی جەماعەت زۆر کاریگەری هەیە لەسەر بەهێز بوونی ئاستی ئیمانی ئینسانی مسوڵمان ، بەتایبەتی نوێژ کردنی لە کاتی خۆیدا لە مزگەوت ” هەر وەک پێغەمبەر ( درودی خوای لێبێت ) ئەفەرمووێت “هەرکەس هاموو شۆی بەردەوامی مزگەوتی هەبوو شایەتی ئیمانداری بۆ بدەن ، لێرەدا چەند مەبەست و سودێکی نوێژی جەماعەت ئەخەینە ڕوو وەک بیرخستنەوەیەک وە هەم وەک دەرخستینی سودەکانی نوێژ کردن بە جەماعەت ، چونکە زۆر کەس هەیە ئەڵێت بۆ ئەوەنە ئەچیت بۆ مزگەوت بۆ لە ماڵەوە نوێژەکەت ناکەیت ! لێرەدا وەک وەڵامێک ئەڵێین ، جیاوازیەکی زۆر هەیە لە نێوان نوێژی جەماعەت و نوێژی تەنهایی لە ماڵەوە “چونکە\n(١) کاتێک مسوڵمانان بە ڕیز ئەوەستن قاچیان بە قاچی یەکەوە و شانیان بە شانی یەکەوە ، ئەوپەڕی یەک ڕیزی مسوڵمانان و عەدالەتی ئەم دینە دەرئەکەوێت کە مسوڵمانان هەموو لە یەک ئاستی ئینسانیدان مەگەر کەسێک تەقوای زیاتر بێت ، بەشێک لە قوڕەیشیەکان لە سەردەمی پێغەمبەردا ( درودی خوای لەسەر بێت ) هەر لەبەر ئەم هۆکارە بوو نەئەبوون بە مسوڵمان ، ئەیان ووت ” چۆن ئەبێت ئێمە مسوڵمان بین لای کۆیلە و هەژار و خەڵکی ئاساییەوە شان بە شانی ئەوان نوێژ بکەین ! هەڵبەت ئەمەش غروری ئەوان بوو لە ئاست خەڵکانی خوار خۆیان ، دینی ئیسلام هاتووە ئەم غروورەی ئینسان بشکێنێت و عەدالەتی کۆمەڵایەتی بچەسپێنێت ، چونکە هیچ کەس لە کەسێکی دیکە زیاتر نیە مەگەر کەسێک عیلمی زیاتر بێت و تەقوای زیاتر بێت ، (ان اکرمکم عند اللە اتقاکم ) .\n(٢)نوێژی جەماعەت ئەبێتە هۆی گرێدانی سیلەی ڕەحم و یەکتر بینی و هەواڵ پرسینی نوێژ خوێنان لە کاتی ئامادەبوون بۆ نوێژ ، ئەمەش ئەجر و پاداشتێکی زۆری هەیە لەگەڵ یەکتر تەوقە کردن و بە زەردەخەنەوە قسە لەگەڵ یەکتر کردن ، ڕەنگە دۆستی وات هەبێت چەندین هەفتەبێت نەتبینیبێت ، بەڵام لە مزگەوت چاوتان بە یەک ئەکەوێت و لە نزیکەوە ئەحواڵی یەکتر بپرسن و ئەکرێت لە کێشە و موعاناتی یەکتر ئاگادار بن و بە هەموو لا لە هەوڵی چارەسەرکردنیدا بن .\n(٣)پاداشتی بەرزی خوایی لە کاتی ئامادەبوون بۆ نوێژی جەماعەت ، هەر وەک لە حەدیپ دا هاتوە هەر نوێژێک بە جەماعەت پاداشتی ٢٧ نوێژی هەیە ڕەنگە زیاتریش ، هەڵبەت تەنها خوای گەورە خۆی ئەزانێت پاداشتی مرۆڤەکان مقابیل بە کارەکانیان چەندە ، ئەمەش ئەکەوێتە سەر تاکی نوێژ خوێن کە ئایا چەنێک بە ئیخلاصەوە نوێژ ئەکات .\n(۴)کاتێک مسوڵمان بەرەو مزگەوت ئەڕوات ، هەموو ئەو هەنگاوانەی بە خێر و سەدەقە بۆ ئەنوسرێت کە بەرەو مزگەوت ئەینێت ، هەر ناڕەحەتی و گەرما و سەرمایەکی توش بێت لە ڕێگەدا ، هیچی لای خوا ون نابێت .\n(۵)نوێژی جەماعەت جیاواز لە نوێژی تەنهایی ، ئاسودەیی و دڵنیاییەکی تەواوت پێ ئەبەخشێت ، بە ڕێک و پێکی نوێژەکە ئەنجام ئەدرێت و حەقی تەواو ئەدرێت بە نوێژەکە ، ئەمە وا ئەکات دەمارەکانی ئینسان خاو ببنەوە و مرۆڤ سترێسی و شڵەژاوی نەمێنێت و زۆر زیاتر هەست بە دڵنیایی بکات و دڵ خۆش بێت بەو عیبادەتە کە لەگەڵ براکانیا ئەنجامی داوە کە بریتیە لە نوێژ .\n(۶)لە دوای نوێژی جەماعەت لە مزگەوت ، تاکی نوێژ خوێن حەز و خولیایی زیاتری بۆ دروست ئەبێت کە زیکرەکان بخوێنێت و ئەمەش پاداشتی زیاتری لەسەرە ، ڕەنگە لە ماڵدا خولیا و تاقەت کەمتر بێت .\n(٧)لەبەر ئەوەی ئێستا دوونیا دوونیایی جەنجاڵی و سورعەت و تەکنەلۆژیایە ، ئەمانە وای کردووە مسوڵمان زۆر مەشخوڵ بێت ، بە دەنگی اللە اکبری مزگەوت نەبێت نوێژی بیر نەکەوێتەوە ، لە کاتێکدا ڕەنگە زۆر بە ئاسانی هەموو ئەو شتانەی کە سترێس و مەشخوڵیان کردووە ئەەتوانرێت بخرێتە دوای نوێژ ، بەتایبەت تۆڕی ئەنتەرنێت و فەیسبووک و ویب سایتەکان ، کە ئەگەر مرۆڤ ووشیار نەبێت کاتێکی زۆری ئەبات و عیبادەتەکانی سارد ئەکاتەوە یان نای هێڵێت ، لەبەر ئەوە چوون بۆ مزگەوت لە کاتی خۆیدا ، بەربەستێک بۆ ئەو هێزە خۆسەپێنە دائەنێت ، مرۆڤەکە ئەبێتە خاوەنی ئیرادە و بڕیار .\n(٨)لە بەردەوامیت لە کاتی نوێژەکاندا بۆ مزگەوت ئەبێتە هۆی ناسینی خەڵکێکی زیاتر و ئەو مسوڵمانانەی تازە هاتوونەتە ئەو مەنتیقەیەی کە تۆی لێ ئەژیت ، یان لەگەڵ ئەو کەسانەی کە تازە مسوڵمان بوون ئەبیتە دۆست و ئاشنا ، ڕەنگە پێویستیان بە چەند کەلیمە قسەیەکی بە سودی تۆ هەبێت ( الکلمت طیبه الصدقه ) ، یان ڕەنگە سود لە قسە و باسیان وەر بگریت ، بۆیە چونەکەت بۆ نوێژی جەماعەت خێرێکی دیکەی بە دوای خۆیدا هێنا (خیر علی خیر ) .\n(٩)زیندوو کردنەوەی چەند نوێژێکی دیکە جگە لە پێنج فەرزەکە ، ڕەنگە مردوویەک هێنرابێتە مزگەوت بۆ ئەوەی نوێژی جەنازەی لەسەر بکرێت ، تۆش بە هەمان شێوە لەگەڵ مسوڵمانانی مزگەوتەکە ئەوەستیت نوێژ ئەکەیت ، بێگومان لەم نوێژەدا دەرسێکی باش فێر ئەبیت ، تێ ئەگەیت لەوەی کە ئەمڕۆ نوێژت لەسەر مردویەک کرد ، سبەینێ خۆت لە شوێنی مردوەکەیت و خەڵک نوێژت لەسەر ئەکەن ! یان نوێژی جەژن لەکاتی جەژنی قوربان و جەژنی ڕەمەزاندا ، یان نوێژی هەینی ..\n(١٠)یەک ڕیزی و جوان وەستانی مسوڵمانان و جۆش و خرۆشی نوێژ خوێنان و دەنگی ئوسرەی قورئان خوێنان و باس و ڕاڤە و لێکدانەوەی مامۆستای مزگەوت بۆ چەند مسوڵمانێک و تەوقە و ڕووخۆشی نوێژ خوێنان بە ڕووی یەکدیدا ، هەموو ئەمانە ئەبنە هۆی بەرز بوونەوەی شەحنی ایمانت و بێگومان کاتێک لە مزگەوت دێیتە دەرەوە دڵخۆش تر و دەروون ئاسودە تریت وەک لەوکاتەی پێش ئەوەی بێیتە مزگەوت .\nواخیر دعوانا ان الحمدللە الرب العالمین


11:32 - 17 January 2020\nهەنگاو: لەماوەی ڕۆژانی ڕابردوودا سێ بەندکراوی مەحکووم بە سێدارە لە شارەکانی پیرانشار، سەردەشت و ئورمیە، دوای لێخۆشبوونی بنەماڵەی قوربانیەکان لە پەتی سێدارە ڕزگاریان بوو.\nبەپێی هەواڵی گەیشتوو بە ڕێکخراوی مافی مرۆڤی هەنگاو، هاووڵاتیەکی خەڵکی پیرانشار بە ناوی “ح. ئەلف” کە ساڵی ٢٧١٥ (٢٠١٥) دەستبەسەر کرابوو و بە تۆمەتی کوشتنی ئەنقەست حوکمی سێدارەی بەسەردا سەپێندرابوو، دوای لێخۆشبوونی بنەماڵەی کوژراوەکە، لە پەتی سێدارە ڕزگاری بوو.\nئەو هاووڵاتیە لە ساڵی چوار ساڵ پێش لە گوندی جڵدیان بە هۆی شەر و تێکهەڵچوون کەسێکی بە ناوی “ع . ئەلف” کوشتبوو و دوای چوار ساڵ بە ندکران و لێخۆشبوونی ئەو کەسە حوکمەکەی هەڵوەشاوەتەوە.\nلەلایەکی دیکەوە و بە پشت بەستن بە ماڵپەڕی حکوومەتی “ئیرنا”، لە ماوەی ڕۆژانی ڕابردوودا هاووڵاتیەکی خەڵکی سەردەشت کە پێنج ساڵ پێش بە هۆی کێشەی ئابووری، ئامۆزایەکی خۆی کوشتووە، دوای ڕەزامەندی و لێخۆشبوونی بنەماڵەی مامی لە پەتی سێدارە ڕزگاری بوو.\nهەروەها بەندکراوێکی لە بەندیخانەی ئورمیە دوای ١٩ ساڵ بەندکران و لێخۆشبوونی بنەماڵەی کوژراوەکە حوکمی سێدارەکەی هەڵوەشاوەتەوە.\nهەواڵدەری ئیرنا ناسنامەی ئەو بەندکراوەی ڕانەگەیاندووە، بەڵام بڵاوی کردووتەو کە ئەو هاووڵاتیە بە تۆمەتی کوشتنی “ز، ئەلف” حوکمی سێدارەی بەسەردا سەپێندرابوو و ئەو حوکمە لە دیوانی بەرزی وڵات پشتڕاست کراوەتەوە.


چی دەبێ هەر ئێستە دەست لە مۆبایلەكەت هەڵبگریت‌و ڕۆمانێك بخوێنیتەوە؟ - بنکەی روناکبیریی گەلاوێژ :: Gelawej\nچی دەبێ هەر ئێستە دەست لە مۆبایلەكەت هەڵبگریت‌و ڕۆمانێك بخوێنیتەوە؟\nهەمەڕەنگ Jan 26, 2020\n(ئەی چی دەبێ ئەم بابەتە بخوێنیتەوە نەوەك هەر ناونیشانەكە بخوێنیتەوە‌و بە كۆمێنت دەست بە وەڵام بكەیت؟)\nئەگەر پێش سەردەمی تەكنەلۆژیا، بە كەسێكت بگوتایە، بۆ ماوەیەك واز لەكتێبی خوێندنەكەت بێنە‌و دەست بەڕۆمانێك بكە، بەوپەڕی چێژ‌و خولیاوە بۆی دەچوو. ئێستە ڕەنگە ئاسان نەبێ، بەكەسێك بڵێی واز لەمۆبایلەكەت بهێنە، وەرە ئەم ڕۆمانە بخوێنەوە. چۆن دەتوانێ دەستبەرداری ئەو هەموو وێنە‌و ڤیدیۆ‌و پێگە سەرنجڕاكێشانە بێت؟ ئێمە لێرەدا دەڵێین، ئەی چی دەبێ وا بكەیت؟\nنەوەی سەردەمی تەكنەلۆژیا‌و سۆشیاڵ میدیا، ئەستەمە بتوانن نووسینی درێژ بخوێننەوە، ئەگەر پۆستێك لە فەیسبووك، كلیكی "زیاتر"ـی هەبێ، زۆربەیان بەلایدا ناچن. ئەم سەردەمی نەخوێندەواری‌و نزیكبوونەوە لە دەبەنگییە، هەر ئەمانی نەگرتووەتەوە، تەنانەت ئەوانەیش كە جاران خوێنەری ڕژد بوون، دەبینی ئێستە ناتوانن ڕۆمانێك تەواو بكەن، یان هەر كتێبێكی تر كە دەستی دەدەنێ، بگەنە كۆتایی! ئەمە بۆ وای لێ هات؟\nتوێژەران خوێندنەوەی ئەم سەردەمە ناو دەنێن، خوێنەرانی قەبارەی شاشە، واتە لە قەبارەكە بترازێ، پێویستی بەوە بێت بە پەنجە گەورە تۆزێ بچیتە خوارەوە، ئیدی بۆیان دەبێتە كێشە‌و پێیان باشە كاتەكە بە شتێكی تر بەسەر بەرن كە زۆربەی كات ئەو شتەی تر پڕوپووچە، ئەمەیش لەو ڕوانگەیەی كێشی خوێندنەوە لە كێشی هەر شتێكی دیكە زیاترە.\nتەكنەلۆژیا شێوازەكانی خوێندنەوەی گۆڕیوە، بۆ نموونە یەكێك لەو شتانەی لە خوێندنەوەی شاشە لەدەستمان داوە، هەڵدانەوەی لاپەڕەیە، هەر ئەمەیشە وای كردووە، هەندێك جار جۆرە دیزاینێك بۆ خوێندنەوەی كتێبی دیجیتاڵی دادەنێن كە وەك كتێب لاپەڕەكان هەڵدەدەیتەوە، چونكە هەمیشە هانی خۆت دەدەیت لاپەڕەیەك تەواو بكەی بۆ ئەوەی زوو بگەی بە لاپەڕەی دواتر‌و ئەم كارەیش لە خوێندنەوەی كتێبدا دەبێتە پرۆسەیەكی بەردەوام تا تەواوی دەكەی. لە خوێندنەوەی تەكنەلۆژیدا، جاری وایە سێ مەتر دەبێ بە پەنجە بیهێنیتە خوارەوە. تۆ بڵێی ئەمەیش هۆكارێكی نەمانی حەزی خوێندنەوە نەبێ!\nئەگەر سەیری مێژووی كتێب‌و گەیشتن بە زانیاری بكەین، دەبینین سەردەمانێكی سەیروسەمەرەی بڕیوە. ڕەنگە كتێبێك تەنیا 10 دانەی هەبووبێ، هەمووی بە دەست نووسرابوون‌و كردارەكە لەوانەیە ساڵێكی ویستبێ تا تەواو بووە، تا دواتر گۆتەنبێرگ بۆ یەكەم جار لە سەدەی 15 چاپخانەی دروست كرد‌و ئیدی هەنگاوێك لە گەیشتن بە زانیاری نزیك بووەوە. وێڕای ئەوەیش، ئەمانەی دەگەیشتن بە كتێب‌و زانیاری، تەنیا خواپێداوەكان بوون بە زمانی سەدەكانی پێشوو، هەر ئوستوكراتی‌و بورژوازییەكان بوون، كێی تر دەیتوانی شەش حەوت كتێبی هەبێ؟\nئێستە، ئەگەر لایەنە ئەرێییەكەی لێك بدەینەوە، لەسایەی شۆڕشی تەكنەلۆژیاوە، هەموو كەس دەگات بە زانیاری. ڕەنگە بە سەعاتێك گەڕان لە گووگڵدا، تەواوی ئەو زانیارییانەت دەست بكەوێ كە پێش پێنج سەدە بۆ نموونە، گەورەترین زانای ئەوروپا لای بوو، ڕەنگە زیاتریش. ئێستە ئینتەرنێت، تابلێت، مۆبایل‌و دەیان هۆكاری تری تەكنەلۆژی، هەموو ئاسانكارییەكیان پێشكەش كردووی بۆ ئەوەی بگەی بە زانیاری. ئەگەر تەماشای ئەم هەموو ئاسانكارییە بكەین، ڕەنگە بڵێین، ئیتر بۆچی خۆمان بە ناچار بزانین جارێكی تر لە ڕێی پەڕە‌و كاغەزەوە بخوێنینەوە؟ تۆ واز لەم پرسیارە بێنە، شتێكی ترم پێ بڵێ، باشە جەناب كە ئەوەندە ئاسان پێی دەگەی، ئەی بۆ تاقەتت نییە بخوێنیتەوە‌و هەر نووسینێك سێ چوار دێڕ زیاتر بێت، لەدەستی ڕا دەكەی؟\nلە ساڵی 2016 دامەزراوەی نیشتمانی بۆ كاروباری هونەری لە ئەمەریكا، توێژینەوەیەكی خۆی بڵاو كردەوە، تێیدا ئاشكرای كرد، ڕێژەی ئەو كەسانەی لە ئەمەریكا تەمەنیان گەیشتووەتە سەروو 18 ساڵ‌و بەلایەنی كەمەوە ڕۆمانێكیان خوێندووەتەوە، تەنیا 43%ی خەڵكەكەیە، لە كاتێكدا ساڵی 1982 گەیشتبووە 57%. هەر لە ساڵی 2016 دەركەوتووە، قوتابیانی پۆلی 12 ڕۆژی زیاتر لە 6 سەعاتی خۆیان بە سۆشیاڵ میدیا‌و نامەوە بەفیڕۆ دەدەن.\nڕەنگە لەكوردستان، ئێستە ڕێژەكە زۆر زیاتر بێت. وای لێ هاتووە هەموو ژیان كەوتووەتە ناو لاپەڕەكانی سۆشیاڵ میدیاوە. زۆر جار بیردەكەمەوە، من بەتەمای چیم، بۆ لەناو ئەم سۆشیاڵ میدیایەدا نووسینی درێژ دادەنێم‌و ئومێدی چیم هەبێ؟ بەڵام كە كۆمێنت‌و لایك‌و نامەی هەندێك بەڕێز دەبینم كە چاوەڕوانی زیاتر لە پەیجەكە دەكەن، وزەم پێ دەداتەوە‌و بەردەوام دەبم، ئەویش كەمینەیەكن لەچاو زۆرینەیەك كە خۆشیان ڕەنگە نەزانن بۆچی پەیجەكەیان لایك كردووە، یان ڕەنگە بە هەڵە كردبێتیان.\nماریان وۆڵف پسپۆڕی دەمار دەڵێ، ئەو هەڕەشانەی شاشە دەیخەنە سەر مێشك‌و هۆشیارییەوە، وا دەكات مێشكی مرۆڤ خاو‌و گێژ بكات، بە شێوەیەك نەتوانن زوو بیركردنەوەی ڕەخنەیی، یان بیركردنەوەی داهاتووی، یان خەیاڵیان فراوان بێت، هەروەها لایەنی سۆزیشیان دەكوژێ‌و بەمەیش ناوەستێ، وامان لێ دەكات نەتوانین بە قووڵیی بخوێنینەوە.\nوۆڵف دەپرسێ، ئایا منداڵی ئێستە كە دەبنە نەوەی داهاتوو، ژیانیان هەمووی لەسەر ئینتەرنێتە‌و ڕاهاتوون هەر زانیارییەكیان بوێت بە چركەیەك دەستیان بكەوێ، ئەمە كاریگەری باش لەسەر مێشكیان دەكات یان خراپ؟ ئەم پسپۆڕەی دەمار پێی وایە، كاتێك مرۆڤ هەستی بە كۆكردنەوەی زانیاری نەكرد بۆ ئەوەی لایەنی هۆشیاریی خۆی پێ زەنگین بكات، كاریگەری لەسەر كەسایەتیشی دروست دەكات‌و نرخی خۆیشی نازانێ.\nخوێندنەوە، پرۆسەیەكی بۆماوەیی نییە، دەبێ لەخۆتدا دروستی بكەیت‌و خانەكانی مێشكت ڕابهێنی بەوەی بەردەوام چاوەكانت بە دێڕی نووسین پڕ بكرێن، ئینجا هانت دەدات گەشە بە تواناكانی ترت بدەی، ئەگینا ئاسان نییە تۆ لەسەر دۆخێكی تر ڕاهاتبیت‌و بتەوێ دەست بە خوێندنەوە بكەی. بەڕای من بۆ ئەم سەردەمە، گرنگ ئەوەیە بخوێنیتەوە، قەینا با بە كاغەز نەبێ، شاشە بێت.


چاکبوویەکی کۆرۆنا: "دژ بە ڤایرۆسەکە لە رووی دەروونییەوە خۆم لە تەلەڤیزیۆن و تۆڕی کۆمەڵایەتی دوورخستەوە"\nچاکبووەوەیەکی کۆرۆنای نوێ هاوکار رەشید: "بۆ ئەوەی بەرگری لەشم دانەبەزێ خۆم لە تەلەڤیزیۆن و تۆڕی کۆمەڵایەتی دوورخستەوە. هیچ دەرمانێکم بەکارنەهێنا بۆ تەندروستیم، تەنیا خواردنی سەوزە و میوە و هەندێک گیراوە رزگاریان کردم".\nRewa Mahmood Hasan | 20.06.2020\nسلێمانی - AA رەوا حاجی\nتەنها دوو رۆژ تێپەڕی بوو بەسەر چاکبوونەوە و دەرچوونی ئەنجامی پشکنینی کۆتاییدا کە نێگەتیڤ بوو، ئەو بەهۆی ڤایرۆسی کۆرۆناوە بۆ ماوەی ١٢ رۆژ خۆی دەخاتە ژوورێکەوە و تەنیا بۆ نان خواردن دەچێتە چێشتخانەی ماڵەکەی، تەنانەت منداڵە ٤ ساڵانەکەشی بەحەسرەتەوە دەبێت بۆ لەباوشگرتنێکی باوکی، بەڵام تەنیا لە دوورەوە بۆی هەبوو سڵاوێکی ساردی لێبکات. ١٠ رۆژ تەنیا سەرقاڵی سەیر کردنی فیلمی بیانی و ناوخۆیی دەبێت، خۆی و لاپتۆپەکەی بەتەواوی لە جیهانی دەرەوە خۆیان دادەبڕێنن، تا چاک دەبێتەوە.\nتیمی ئاژانسی ئانادۆڵو سەردانی هاوکار رەشید ٣٧ ساڵی کرد کە ئەزموونی هەیە لە تێپەڕاندنی ڤایرۆسی کۆرۆنای نوێدا و ئێستا بە دڵخۆشییەوە چاوەڕێی ١٥ رۆژی دیاریکراو دەکات بۆ ئەوەی پلازمای خوێنەکەی ببەخشێت بەوانەی تووشی پەتاکە بوون.\nهاوکار رەشید کە یەکێکە لەو گەنجە چالاکوانانەی لە کاتی قەدەغەی هاتوچۆدا لەگەڵ کۆمەڵێک هاوەڵیدا سەرقاڵی ئەنجامدانی کاری خێرخوازی بوون بۆ دابەشکردنی یارمەتی و هاوکاری بەسەر لێقەوماواندا، بەتایبەت لەو ماوەیەدا کە هەندێک لە هاووڵاتیان بەهۆی داخستنی بازاڕ و دووکانەکانەوە بێکارمابوونەوە و نانی رۆژانەیان بە ئەستەم دەستدەکەوت.\nهەر لە سەرەتای بڵاو بوونەوەی ڤایرۆسەکە لە شاری وهانی چین، ئەم گەنجە دەست دەکات بە بڵاو کردنەوەی زانیاری لەسەر ڤایرۆسەکە و ئەو راپۆرتە جیهانیانەی لە تۆڕی کۆمەڵایەتی فەیسبووک لە هەژمارەکەی خۆی بڵاو دەکاتەوە و رێنماییە تەندروستییە جیهانییەکانی وەردەگێڕایە سەر زمانی کوردی و بڵاوی دەکردنەوە.\nهاوکار وەک خۆی دەڵێت رۆژێک پۆستێکی کردووەو داوای کردووە کە هەموو خەڵک خۆیان بپارێزن چونکە ئەو ڤایرۆسە بگاتە هەرێمی کوردستان ئەوا ئەم دووهەم کەس دەبێت دەیگرێت.\n٤ مانگ بەسەر ئەو پۆستەی فەیسبووکیدا تێپەڕ دەبێت، درەنگانێکی شەو هاوکار هەست دەکات قورگی دەکزێتەوە و لوتی دەخورێت، گومان دەکات کە تووشی پەتاکەبووبێت، دەستبەجێ تەلەفۆن دەکات بۆ هاوەڵێکی و تێستی ڤایرۆسی کۆرۆنای نوێ بۆ خۆی ئەنجام دەدات.\nبۆ سبەی شەو لە ١ی حوزەیراندا ئەنجامەکەی دێتەوەو دەردەچێت کە پۆزەتیڤە و تووشی پەتای جیهانی کۆرۆنای نوێ بووە.\nئێستا زیاتر لە ٢ هەفتە بەسەر تووشبوونی هاوکاردا تێپەڕیوە، ئاژانسی ئانادۆڵو بۆ گواستنەوەی چیرۆکی توشبوونەکەی هاوکار و چۆنیەتی چاکبوونەوەی، سەردانی ناوبراوی کرد لە ماڵەکەی خۆی لەگەڕەکی ئاشتی شاری سلێمانی.\n-هەر کە زانیم تووشی بووم تەلەفۆنم بۆ هاوسەرکەم کرد و داوام لێکرد ژوورێکم بۆ جیابکاتەوە\nهاوکار خاوەنی ژن و منداڵێکی ٤ ساڵانەیە، ئەو کاتەی کە دەزانێت تووشی پەتاکەبووە راستەوخۆ تەلەفۆن بۆ هاوسەرکەی دەکات و داوا دەکات کە ژوورێکی لەنێوماڵەکەیدا بۆ جیابکاتەوە.\nهاوکات بەم چەشنە باسی سەرەتاکانی توشبوونی خۆی بە ڤایرۆسەکە دەکات بۆ ئاژانسی ئانادۆڵو دەڵێت، "ئەو شەوە سەعات ١٠ بوو کە ئەنجامەکەیان پێگووتم و زانیم توشبووم، یەکسەر تەلەفۆنم کرد بۆ ماڵەوەو پێمگووتن ژوورێکم بۆ ئامادە بکەن، کە هاتمە ماڵەوە بە دەمامک و دەستکێشەوە یەکسەر هاتمە ژوورەکەم لاپتۆپم هێناو هێڵی ئینتەرنێتم هەبوو، ئیتر بەدرێژایی ئەو ماوەیە سەرقاڵی سەیرکردنی فیلم و کتێب خوێندنەوە بووم بەبەردەوامی".\nهاوکار باس لە ژیانی رۆژانەی خۆی دەکات لە کونجی ژوورێکداو دەڵێت، "ناوبەناو پەنجەرەی ژوورەکەم دەکردەوە و سەیرێکی دەرەوەم دەکرد و هەواگۆڕکێی ژوورەکەم دەکرد. بۆ نان خواردن دەهاتمە مەتبەخ و لەوێ لە قاپ و کەوچکی جیاکراوەدا نانەکەم دەخوارد و دواتر سەرجەمیان بە ئامێری شوشتنی قاپ و قاچاخ پاکژ دەکرانەوە چونکە پلەی گەرماکەی دەگاتە نزیکەی ٧٠ پلەی سەدی و هەر ڤایرۆسێک هەبێت دەیکوژێت".\n-هیچ دەرمانێکم بەکارنەهێنا بۆ تەندروستیم، تەنیا خواردنی سەوزەو میوەو هەندێک گیراوە رزگاریان کردم\nهاوکات بەدرێژایی ئەو ماوەیە کە ئامادەنەبووە بچێتە نەخۆشخانە و کونجی ماڵەوەی هەڵبژاردبوو بۆ ئەوەی چاکبێتەوە، بەردەوام لەلایەن چەند دکتۆرێکەوە رێنمایی تەندروستی کراوە لەوانە بەڕێوەبەری گشتی تەندروستی سلێمانی د.سەباح هەورامی و د. هادی عەلی ەوە.\nهاوکار سەبارەت بەوەی کە چی جۆرە دەرمانێکی بەکارهێناوە بە، رێنمایی پزیشەکان یاخود بۆ زیاتر باش بوونی رەوشی تێکچووی تەندروستیی دەڵێت، "جگە لە شروبێک و دەستەیەک پاراسیتۆڵ بۆ نەهێشتنی ئازار، هیچ دەرمانێکم بەکارنەهێنا، ئەمیش لەژێر رێنمایی دکتۆر هادیدا بەکارم هێنا، هەر ئەوە بوو. بەردەوام ڤیتامینەکانم بەکاردەهێنا. ڤیتامین سی، دی، بی ٢،١٢ ، جگە لەوانە بەردەوام پرتەقاڵ و لیمۆ و ئاوی نەعنا و زەنجەفیل و سیرم دەکرد بە عەسارەداو گیراوەیەکم لێدروست دەکرد ئێواران و بەیانیان دەمخواردەوە. هاوکات سوپێکی سەوزەم دروست کردبوو خۆم لە زۆرێک لە سەوزەکان کە تێکەڵم کردبوو، خۆم دروست دەکرد و دەمخوارد. هەمو رۆژێک قاپێک دوو قاقم دەخوارد".\n- نیشانەکانی نەخۆشیەکەلە مندا جیاوازبوو کۆکەو پژمەی زۆرم نەبوو\nسەبارەت بە نیشانەکانی نەخۆشیەکە، هاوکار باس لەوە دەکات کە ئەو پژمەو کۆکەی نەبووە، تەنیا قورگ ئێشە، سەر ئێشە، داهێزرانی جەستەی، ئازاری ماسولکە لە شان و پشتدا، سنگ ئێشە و بۆ ماوەی ٣-٤ رۆژیش هەستی تام و بۆن کردنی لەدەست داوە. بۆ ئەمەش بەردەوام رۆحی نەعنای خستۆتە ناو ئاوی کەتری و گەرمی کردووە و هەڵمەکەی هەڵمژیەوە کە ئەمەش قورگ و سنگی پاک کردۆتەوە و هەستی پێکردووە.\n- بۆ ئەوەی بەرگری لەشم دانەبەزێ خۆم لە تەلەڤیزیۆن و تۆڕی کۆمەڵایەتی دوورخستەوە\nهاوکار باس لەوە دەکات کە شەڕی ڤایرۆسەکە لەگەڵ مرۆڤدا وەک زۆرانبازی وایە، هەرکاتێک تۆ لاواز بیت ئەو لەوکاتەدا لێت دەدات و دەڵێت، "بۆی هەرشتێک هەستم بکردایە بەرگریم لاواز دەکات راستەوخۆ لێی دوور دەکەوتمەوە، بۆ نموونە ئەو راپۆرتانەی باسیان لە مردنی توشبووانی کۆرۆنا دەکرد، یان باسیان لە مانەوەی کاریگەرییەکانی کۆرۆنا دەکرد لەدوای چاک بوونەوە، هەموو ئەمانە ترسی لا دروست دەکرم و نەخۆشییەکە هەستم دەکرد هێرشی بۆ دەهێنامەوە. بۆیە ناچار هەموو تۆڕەکۆمەڵایەتییەکانم وەلا ناو هەرگیز سەیری کەناڵەکانی راگەیاندنم نەدەکرد، باشتر وایە فەیسبووک و تۆری کۆمەڵایەتی لەو ماوەیەی نەخۆشییەدا وازلێبێنیت چونکە خەڵک بە نەشارەزایی تێدەکەوێت، هەرچی بەر دەستبکەوێت بڵاوی دەکاتەوە، ئەمەش خراپ دەکەوێتەوە لەسەر باری دەروونی و تەندروستی تووشبووان".\n- دەبێت هەموو وزەی لەشت بخەیتە خزمەتی سیستەمی بەرگریتەوە تاکو شەڕی ڤایرۆسەکە بکات\nهاوکار رەشید باس لەوە دەکات کە نەخۆشیەکە بەردەوام هەوڵی لاواز کردنت دەدات بەڵام ئەگەر بێت و تۆ بڕیارت دابێت لەو بەهێز تربیت ئەوا خاڵی وەرچەرخان دەبێت بۆت و بەردەوام سەردەکەویت بەسەریدا و دەڵێت، "ئەو کاتەی کە هەستدەکەیت ڤایرۆسەکە زاڵە بەسەر دەروونتدا و خەریکە لاوازت دەکات لە رووی دەروینەوە، دەبێت تۆ راستەوخۆ خۆت سەرقاڵ بکەیت بە شتێکی لاوەکییەوە، بۆ ئەوەی بیرت لای نەخۆشیەکە نەمێنێت، لەوانە سەیرکردنی فیلم، کتێب خوێندنەوە. من جاری واهەبووە بێزار بووم لە سەیر کردنی فیلم، بەڵام تەنیا بۆ ئەوەی بیرم نەچێت بەلای نەخۆشیەکەدا بەردەوام دەبووم لە سەیر کردنی فیلمەکە، واتە دەبێت کاری بەرەنگاریی ڤایرۆسەکە بەجێبهێڵیت بۆ سیستەمی بەرگری لەشت و ئەوان خۆیان شەڕی ڤایرۆسەکە بکەن. مێشکم سەرقاڵ نەکەم بەوەی ورەی خۆم دابەزێنم. لە ئەزموونی ئەم ١٠ رۆژەی خۆمەوە بۆم دەرکەوت ئەم ڤایرۆسە بەشێکی هەرە سەرەکی پەیوەستە بە حاڵەتی دەروونیەوە بەڵام دەبێت پشوویەکی دوورو درێژ بدەیت بە جەستەت، واتە هێندە پشوو بدەیت کە هەرچی وزە لە لەشتدا هەیە کۆی بکەیتەوە بۆ خزمەتی سیستەمی بەرگریت تاکو شەڕی ڤایرۆسەکە بکات. من وای لێتێگەیشتم".\nهاوکار باس لەوە دەکات کە ئەو بەردەوام شلەمەنی خواردووە بەتایبەت کە ئەو لەماڵەوەبووەو نەچۆتە نەخۆشخانە، تاکو ئاوی بۆ هەڵبواسن، هاوکات بەهۆی سکچوون و تای بەرزەوە ئاو لە جەستەیدا کەم دەکات، بۆیە بەردەوام لەسەر رێنمایی پزیشکان شلەمەنی خواردووە، هەموو رۆژێک دوو ژەم دەچوومە مەتبەخەکە ئاسایی شلەمەنی و سوپ و سەوزەکانم دەخوارد و دەهاتمەوە ژوورەکەم، جارێکی تر خۆم سەرقاڵ دەکردەوە.\n- منداڵەکەم بێزاربوو لەماڵ چونکە نەمدەهێشت ئەویش بچێتە دەرەوە\nهاوکار رەشید باس لەوە دەکات بە درێژایی ئەو ماوەیە منداڵەکەی رۆژانە دەهاتە نزیک دەرگاکەو دەیگووت باوکە ئاو ناخۆیت، هەستی دەکرد کە دۆخێکی تایبەت هەیەو ناتوانێت نزیک بێتەوە، یەک دوو جار دەهاتە بەردەرگای ژوورەکە و سڵاوێکی لێکردووە و نەیهێشتووە نزیکی بکەوێتەوە، هاوکات رێگری کردووە لەوەی کە ئەویش بچێتە دەر، نەوەک هەڵگری ڤایرۆسەکە بێت و بچێتە دەرەوەو بەهۆی ئەوەوە چەندین کەسی تر توشبێت.\nئەو چاکبووەوەی کۆرۆنا ئاماژە بەوە دەکات مامەڵەی خێزان لەگەڵ توشبووی کۆرۆنادا زۆر گرنگە و یەکێکە لەهۆکارەکانی زوو تێپەڕاندنی دۆخەکەو دەڵێت، "ئەو کەسەی چاودێریت دەکات لەماڵ، جا برایە باوکە دایکە یان هاوسەرتە ئەمە هاوکارە بۆ تێپەڕاندنی دۆخەکە، بۆ نموونە تۆ ئەگەر کێشەیەکت هەبێت و مێشکت جەنجاڵ بێت بەوەوە، ئەوا راستەوخۆ کار دەکاتە سەر تەندروستیت، لەشوێنێکدا لاوازی دەردەخات".\n- هەست بە ڤایرۆسەکە دەکەم کە لەجەستەمدا نەماوە\nهاوکار باس لەوە دەکات کە لەماوەی ١٠-١٢ رۆژدا هەستم کرد ڤایرۆسەکەم تێپەڕاندووەو دوای ئەوەی چوومەوە بۆ پشکنین سوپاس بۆ خوا نێگەتیڤ دەرچوو، ئێستاش چاوەڕێ دەکەم ١٥ رۆژی تر تێپەڕێت تاکو بتوانم پلازمای خوێنم ببەخشم بەوانەی کە تووشی ڤایرۆسەکە بوون و دۆخیان ناجێگیرە.\nتوشبووی کۆرۆنا چاکبووەوەی کۆرۆنا


زەنجەفیل كاریگەرییەكی گەورەی هەیە لەكەمكردنەوەی كێش..!!\nلەتوێژینەوەیەكدا دەركەوتوە كە زەنجەفیل كاریگەرییەكی گەورەی هەیە لەكەمكردنەوەی كێش،چونكە مرۆڤ كاتێك نان دەخوات لەگەڵ كەمێك زەنجەفیل، زووتر هەست بە تێربوون دەكات, هەروەها ماددەی تیایە كە بەرەنگاری بەكتریاو ڤایرۆس دەكات، لەبەرئەوە بە دژە هەوكردنێكی چاك دادەنریت .\nلەتوێژینەوەیەكی تردا دەركەوتووە كە زەنجەفیل كۆئەندامی هەرس چالاك دەكات. كۆلێژی ماریماند هەستاوە بە توێژینەوەیەك كە سەلماندیان زەنجەفیل چارەسەری دڵ تێكچون و هێڵنجدان دەكات، و هەڵدەسێت بەكەمكردنەوەی ئازاری هەوكردنی جومگەكان و كەمكردنەوەی كۆلیسترۆلی زیان بەخش.\nهەروەها ئێستا توێژینەوەی تر دەكرێت بۆ زانینی سودی زەنجەفیل بۆ چارەسەری نەخوشیەكانی دڵ و شێرپەنجە و لێكۆڵەرەوەكان جەخت لەوە دەكەنەوە كە خواردنی كەمێك لەم مادەیە سود بەخشە، هەروەها ئامۆژگاری دەكەن كە زەنجەفیل بكرێتە ناو هەموو خواردنە گەرمەگان، بەتایبەتی چای سەوز بۆ چارەسەری نەخوشیەكانی دڵ و رێگرتن لەبڵاوبونەوە و زیادكردنی خانە شێرپەنجەییەكان.\nپاك وبێگەردی بۆ خوا كە لە قورئانی پیروزدا باسی ئەم ماددەیەی كردووە و دەفەرموێت:\n(ويسقون فيها كأسا كان مزاجها زنجبيلا)(الانسان 17) واتە: لە بەهەشتدا لەپەرداخێك شەرابی پاكیان پێ نۆش دەكرێت، كە زەنجەفیلی تێكەڵاوە.\nوەرگێڕانی: لەتیف ڕەئوف


ڕەمەزان و مرۆڤ “واهاتەوە بەهاری دین‌و ئیمان گوڵ‌بارانە لەزەوی‌و عەرزوعاسمانْ” جەهانگیربابایی سەردەشت خوای دلۆڤان ،بۆ دەستەمۆکردنی نەوسی سەرکێش، چەنها قۆناغ‌و وانەی داناون هەتا مرۆڤ بتوانێ بە بڕین‌و لەکارهێنانی ئەو ئەزموونانە، خۆی دابمەزرێنێ‌و نەوسی بەڕەڵای بێنێتە ژێر ڕەکێفی خۆی. بێ‌گومان ، ڕۆژوو گرتن یەکێک لەو قوناغانانەیە کە مرۆڤی تێدا پەروەردە دەبێ سەدان ئەزموون و وانەی تێدان کە خوای گەورە، بۆ سەروەری وڕێزی ئینسان، دایمەزراندوە دانانی مانگی ڕەمەزان، بۆ پەروەردەی رووحی و ساغ‌و سڵامەتی جەستە و ئامادەکاری ئینسان بۆ کۆمەڵگایەکی تەندرووست و…\nد.ئاراس محمد صالح ئێمه‌ى موسڵمان كێشه‌مان ئه‌وه‌یه زۆر شت به قسه ده‌ڵێن و به‌كردوه نایكه‌ین، یان وته‌كانمان رِه‌نگدانه‌وه‌ى نییه له‌سه‌ر كردوه‌كانمان، بۆ نمونه باس له‌زانست و زانیارى ده‌كه‌ین و ده‌ڵێین زانست له ئیسلامدا زۆر پیرۆزه‌و خواى گه‌وره سوێندى به پیت وقه‌ڵه‌م و نووسین خواردوه، له‌گه‌ڵ ئه‌وه‌شدا له ساڵێكدا ئاماده نین ته‌نها یه‌ك كتێب بخوێنینه‌وه\nد.ئاراس محمد صالح رِۆژوو تاقیكردنه‌وه‌یه‌كه له‌به‌رده‌م حه‌زو ئاره‌زووه‌كانى مرۆڤدا به‌زمانی حاڵ پێده‌ڵێت، بزانم چه‌نده ئیراده‌ت به‌ه‌هێزه‌و له‌به‌رده‌م حه‌زو ئاره‌زووه‌كانتا ده‌وه‌ستیت و ته‌سلیم به‌هه‌واو هه‌ڵپه‌كانى نابیت و خواستى عه‌قڵ و ئیراده سه‌رده‌كه‌وێت به‌سه‌ر هه‌ڵپه بێسنووروسه‌ركه‌شه‌كانى ئاره‌زووه تێرنه‌بووه‌كانى مرۆڤدا؟\nئا/ نیگار حمد علی 1_خوێندنی دوعای تایبەتی بەیانی و ئیواران ودوای نویژ وزۆربەی كاتەكان ( هاتنە ماڵ و چونە دەر ). 2_ كەم ووتن و زۆر یادی خوا كردن . 3_كەم خورادن و زۆر بەخشین و یارمەتی هەژاران .. 4_كەم خەوتن و زۆر قورئان خویندن .\nسایە فارس بەناوی یەزدانی مەزن....سڵاوی خوای گەورە لە هەموو موسڵمانانی بەڕێز و خۆشەویستم...سوپاس و ستایش بۆ پەروەردگاری جیهانیان، دروودو سەلام لەسەر گیانی پیرۆزی پێشەوای مرۆڤایەتی (موحەمەد) وە هاوەڵان و شوێن کەوتوانی تا ڕۆژی دوایی...بەڕێزان بەبۆنەی نزیک بوونەوەی مانگی پڕ بەرەکەتی ڕەمەزان مانگی لێخۆش بوون لە تاوان پیرۆزبایی خۆم ئاڕاستەی هەموو موسڵمانان دەکەم\nبورهان به‌رزنجی مناڵ ئه‌م دیاریه به‌نرخه‌ی خودای گه‌ره‌وره‌یه که ده‌بێته ڕوناک که‌ره‌وه‌ی دڵ و ماڵ و ژیانی هه‌موو دایک و باوکێك به تایبه‌تی بۆ ئێمه‌ی موسوڵمان گه‌ر بێت ومناڵه کانمان خاوه‌نی ره‌وشتی ئیسلامی و باوه‌ڕی پته‌و و  خودا په‌رست بن ده‌بن به مایه‌ی خێر و خۆشی له ژیانی دونیاو دوا ڕۆژمان.\nعبدالعزيز هاشم ره‌مه‌زان مانگى له‌دایكبوونه‌وه‌ى نوىَ، مانگێك جیاواز، مانگى مه‌عنه‌ویه‌ت و رۆحناسى و خودناسى و خواناسى.. ئه‌و مانگه‌ى مرۆڤه‌كان ده‌بنه مرۆڤێكى دى .. چونكه جیهانى ناخیان گۆرانى به‌سه‌ردادێت و جیهانیان ده‌بێته جیهانێكى دى...جیاواز له‌ووانانه‌ى له‌م مانگه‌دا وه‌رمانگرتوون\nشوان ڕابه‌ر بێگومان به‌درێژایی‌دیرۆك مانگی‌ره‌مه‌زانی‌پیرۆز چه‌ندان روداوو هه‌ڵكه‌وتی‌گه‌وره‌و گرنگ و بزورگی‌هه‌مه‌جۆری‌تیادا روداوه‌كه‌له‌ئامار نایه‌ن،نه‌خاسمه‌له‌سه‌رده‌می‌ئیسلامی‌ئازیزو روداوی‌ئیسلامی‌تائێستا كونێ،ئێمه‌لێره‌دا زۆر به‌كورتی‌و گوشراوی‌وه‌كو به‌ركول و مشتێك هه‌ندێ‌روداوی‌گه‌وره‌و دیارتان بۆده‌خه‌ینه‌رووكه‌له‌م مانگه‌دا رویان داون .


چاوه‌نواڕی بڕیاری خودی فه‌یلییه‌كانن\nعه‌لی حسێن فه‌یلی/ به روونی نازانرێ ژماره‌ی دۆسیه‌ی كوردانی فه‌یلی له ده‌زگاكانی میری وه‌ك كێشه‌ی موڵكداری، ره‌گه‌زنامه، ده‌زگای شه‌هید، رێكخراوی زیندانیانی سیاسی چه‌ندن؟ چه‌ندیان رایی كراوه و چه‌ندیان چاوه‌نواڕی رایی كردنن؟ چه‌ندان كێشه هه‌یه  ته‌نانه‌ت پێشكه‌ش به لایه‌نی په‌یوه‌ندیدار نه‌كراوه له كاتێكدا بۆ یه‌كلایی كردنه‌وه‌یان چه‌ند مانگ و چه‌ند ساڵ ده‌خوازێ!\nبه تێبینی رابردووی ده‌ركردنی فه‌یلییه‌كان و ئێستای گه‌ڕانه‌وه‌یان ، ئاسته‌مه وه‌زاره‌تی كۆچ و كۆچبه‌ران ئامارێكی دروستی له‌به‌رده‌ستدابێ! ره‌نگه هه‌موو بزانن تاوانه‌كان به ئاشكرا كران به‌ڵام كه‌من ئه‌وانه‌ی كه بزانن میكانیزمی گه‌ڕانه‌وه‌ی مافه‌كان ته‌نانه‌ت به یاساو بڕیاریش ، بێ به‌دواداچوونی به‌رده‌وام مسۆگه‌ر ناكرێ .\nله روانگه‌ی گشتییه‌وه كاتێك پرۆژه‌ی تاوانكاری دژبه فه‌یلییه‌كان به به‌عسی كرا ، سته‌می ئه‌و قۆناغه ، به‌ڵگه نه‌ویسته،  لێ هیچ دادگایه‌ك له قۆناغی سه‌رده‌مدا بڕیاری بێ به‌ڵگه نادات . هیچ حكومه‌تێكیش بێ به‌ڵگه زیانبژێری بۆ كه‌س ناكات.\nیاساو بڕیاره‌كان بۆ ئه‌وه‌یه كه مافه‌كان پارێزراوبن و مافی به‌رگریمان هه‌بێ . دواجار له پۆلین كردنی تاوانه‌كان و زیانه مرۆیی و ئابووری و كۆمه‌ڵایه‌تیه‌كانی ئه‌م كه‌یسه ، له هه‌رباس و توێژینه‌وه‌ێكدا، له سكاڵاو پێشكه‌ش كردنی هه‌ر راو پێشنیارو داخوازییه‌ك بۆ ئێستاو ئاینده ، بۆ به‌دواداچوون و وه‌رگرتنی هه‌رمافێك ده‌بێ پشت به به‌ڵگه و زانیاری تۆكمه ببه‌سترێ.\nپێناسه‌یه‌كی ساده‌ی شه‌قامی عیراقی بۆ كه‌یسی فه‌یلییه‌كان ئه‌وه‌یه: تا خودی ئێمه هه‌نگاو نه‌نێین ئه‌وانیش هانامان ناده‌ن. با  خیانه‌ت له خۆمان و ئه‌وانه‌ش نه‌كه‌ین كه پشتیوانمانن ! له روانگه‌یه‌كی دیكه‌وه، راسته كه‌س ناخوازێ سته‌می لێ بكرێ به‌ڵام تا هۆكاره‌كانی سته‌م بمێنن زوڵم به‌رده‌وام ده‌بێ .\nله ئێستاو داهاتووشدا، یه‌كه‌م كه‌س كه ده‌بێ یارمه‌تی و هانای بده‌ین هه‌میشه خۆمانین و رێگه‌ی دروست ئه‌وه‌یه له بازنه‌ی بێتوانایدا نه‌مێنین چونكو دادگه‌ریه‌كه‌ی ئه‌م دنیایه‌یه به‌و شێوه‌یه ؛ دژی سته‌مكار یان ته‌نانه‌ت سته‌ملێكراوی بێ ئیراده ده‌وه‌ستێ!\nزۆر له مێژه، كۆمه‌ڵگه‌ی عیراقی چاوه‌نواڕی بڕیاری خودی فه‌یلییه‌كانه كه وه‌ك هه‌موو ئه‌وانه‌ی  توانای به‌ره‌نگاربوونه‌وه له ده‌روونیاندایه  رێگه‌ی به‌هێزتربوون و وشیارتربوون هه‌ڵده‌بژێرن یان به‌و دۆخه رازی ده‌بن كه دووره له متمانه و هه‌وڵو چالاكی بوێرانه و ژیانی ئێستایان تیایدا چه‌قیوه


پرسە و ماتەمینی دەرفەتێك بۆ ڕیاكاریی كۆمەڵایەتی و وەلائی كۆیلایەتی … کارا فاتیح – Dengekan\nbyKara Fatih\tOctober 4, 2017\tGeneral, Opinion\nلە كۆمەڵگای ئێمەدا، پرسە و ماتەمینی دەسەڵاتێكی ئیستاتیكییان هەیە بۆ گەرمكردنەوە و توندكردنەوەی پەیوەندییە كۆمەڵایەتییەكان، تیشكی بەهێزی ئەو جوانییە فریودەرەی ئەم دەسەڵاتەیش مرۆڤ لە ئاست ناشیرینییەكانی پرۆسەكەدا كوێر دەكات.\nپرسە لە ڕێگەی بەردەوام خۆدووبارەكردنەوە و بەرهەمهێنانەوەی ڕابردوەوە بەو دەسەڵاتە ئیستاتیكییە مرۆیییە خەڵەتێنەرەی هەیەتی، لە كۆنەستی مرۆڤەكاندا جۆرێك لە ئایدیۆلۆژیا بەرهەم دەهێنێن، ئایدیۆلۆژیای ڕێكخستنەوەی كۆمەڵگا لە سەر فۆڕمی تەقلیدی و دینی، كە دەسەڵاتێكی شاراوەی هەیە لە كۆبوونەوە و گەرمكردنەوە و بەئاسانی گەیاندنی بۆچوون و پەیامە دینییەكان، ئایدیۆلۆژیایەك مرۆڤ بە هۆی نەریتپارێزی و خۆلادان لە ڕەخنە و گلەیی، بەشێكی زۆر لە تاكێتیی خۆی لە بەردەم گشتدا لە دەست دەدات، لەم كۆبوونەوە كۆمەڵایەتییەدا كە لە ژێر خواستی گشتیدا بەڕێوە دەچێت نەك تاك، ئایدیۆلۆژیای دینی و خواستی دڵخوازی كۆمەڵایەتی دەخرێنە گەڕ و جێگەی هەر بزوتنەوەیەكی جەماوەری، كە پاڵنەرەكەی ئازادیی تاك و خواستی دادگەریی كۆمەڵایەتیی بێت دەگرنەوە، یان تا ڕادەیەك دەیبەنە دواوە و، چالاكیی مرۆڤ دەبێتە جۆشوخرۆشێك كە هاوشانی خەم و نیگەرانی بۆ كۆچكردوو یان بڵندتریش، چێژ بەرهەم دەهێنێت، لێرەدا بەرهەمهێنانی چێژیش بە شێوەیەك مەرگ دەكاتە كەرەستە و كاڵا و هەندێ جار ئەو مەرگە دەبێتە شوێنی گاڵتەجاڕی.\nگاڵتەجاڕی لەوەدایە، بەشدارانی پرسە، شوێنی پرسە و هۆكاری پرسە دەكەنە بیانوو بۆ خۆنماییشكردن و موجامەلەی یەكتر و داپۆشینی ڕق و ناكۆكییەكانیان، لەویش گاڵتەجاڕیتر ئەوەیە، لە سەر ئاستی سیاسی و ڕووناكبیری، مەرگی كەسێك بە تایبەت كاراكتەرێكی دیار، دەبێتە مۆدێلێك بۆ چالاكی و خۆدەرخستن و قسەكردن، ئەوەیش كە وای كردوە پرسی مەرگ هەمیشە وەك پرسێكی كۆمەڵایەتی سەیر بكرێت و نەبێتە دیاردەیەكی تایبەت، ئامادەبوونی قورسی پرسە و ماتەمینییە لە كۆمەڵگادا، كە سنورێكی گەورەی لە نێوان ژیان و مردندا كێشاوە و مەرگی وەك بەشێك لە ژیان دابڕیوە و لەم نێوەدا مرۆڤ دیدێكی كراوە و سكۆلاری بۆ مردن نەبوە و هەمیشە سەبووریی بە گوتاری ئایینی هاتوە، كە مرۆڤ ئامادە دەكاتەوە بۆ مردن و ژیانی دوای مردن، نەك گەشەدان بە ڕۆحی خۆشەویستیی مرۆڤ و ژیاندۆستی و سەرهەڵدانی پرسیاری ئەنتۆلۆژی.\nپرسە هۆكارێكە بۆ ئەوەی دۆستایەتیی ناكۆكەكان بێتەوە سەرەوە و پەردەی سەر دژە ڕووكەشەكان هەڵبدرێتەوە، ئەوان دەستلەناودەست بە هەمان دیدی میتافیزیكی و ئایینی بۆ كێشەكان دەڕوانن، وەك چۆن مەرگ لە ڕێگەی پرسەوە ئەو پەیامە بە مرۆڤەكان دەدات: بەردەوام بن لەو ژیانە تەقلیدییە و شوكرانەبژێر بن، سیاسییەكان و ناكۆكەكانیش بانگی خۆزگە و ئاواتێكی وەهمی و فریودەرانە دەدەن: با مەرگی فڵان كەس هۆكارێك بێت بۆ چارەسەركردنی كێشەكان و وەلاخستنی ناكۆكییەكان لەپێناو بەرژەوەندیی گشتیدا.\nئەوە ڕوونە، ئەگەر تەبایییەك هەبێت لە نێوان بازرگانانی كێبەركێكار، سیاسەتوانانی ناكۆك، یان دەسەڵاتداراندا، كە بێگومان هەیە و بەهێزیشە، تەنها بەرژەوەندی و دۆخێكە تا ئەو گەمەیە بە باشی بەرێتە پێشەوە و بەردەوام بێت، نەك تەبایییەك بۆ بەرژەوەندیی گشتی و باشكردنی ژیانی هەموان، لێرەدا پرسە هۆكارێكە بۆ پیشاندانی ئەم تەبایییە ساختەیە، یان ئاواتخواستن بۆ دروستكردنی و چەكەرەكردنی ئومێدێكی وەهمی لای خەڵك.\n– خودا لێی خۆش بێت… خودا لێی خۆش بێت.\n– بە خێر بێن… بە خێر بێن، خودا پاداشتتان بداتەوە.\nگوزارەی (خودا لێی خۆش بێت) لە پاڵ سیما تەقلیدی و ڕیاكاری و ڕۆتینییەكەی، سیمایەكی تریشی هەیە، كە زمان و بیركردنەوە بە شێوەیەكی خۆبەخۆ و ئاسایی و بۆ هەمیشە دەخاتە خزمەت دیدی میتافیزیكی و گوتاری ئایینییەوە و مردن بە قورسی لە ڕووبەری كۆمەڵایەتیدا ئامادە دەكات و ڕێگر دەبێت لەوەی وەك پرسێكی تاك سەیری بكرێت و مرۆڤ بە دیدێكی كراوەوە لێی بڕوانێت، هەروەها ئەم گوزارەیە (خودا لێی خۆش بێت) ئەوەیش دەگەیەنێت: ئەوا من هاتم، دونیا هەر مردنە، هیچ شتێك ئەوە ناهێنێت بە قورسی بیگرین، خودا لێی خۆش بێت، گوزارەی (خودا لێی خۆش بێت) لە پاڵ سیما تەقلیدی و ڕیاكاری و ڕۆتینییەكەی، سیمایەكی تریشی هەیە، كە زمان و بیركردنەوە بە شێوەیەكی خۆبەخۆ و ئاسایی و بۆ هەمیشە دەخاتە خزمەت دیدی میتافیزیكی و گوتاری ئایینییەوە و مردن بە قورسی لە ڕووبەری كۆمەڵایەتیدا ئامادە دەكات و ڕێگر دەبێت لەوەی وەك پرسێكی تاك سەیری بكرێت و مرۆڤ بە دیدێكی كراوەوە لێی بڕوانێت، هەروەها ئەم گوزارەیە (خودا لێی خۆش بێت) ئەوەیش دەگەیەنێت: ئەوا من هاتم، دونیا هەر مردنە، هیچ شتێك ئەوە ناهێنێت بە قورسی بیگرین، خودا لێی خۆش بێت، خودایش بەخشندەترینە، دە تۆیش گوناهەكانی ئەم دونیای من بە قورس مەگرە، ئەویش دەڵێت (خودا پاداشتتان بداتەوە) واتە چاكتان كرد هاتن، زۆریشم پێ خۆش بوو، هێندەم پێ خۆش بوو، دڵم لە ئاست لارییەكانتاندا نەرم دەبێت، منیش بۆ پرسەكانی ئێوە دێمەوە. بەم شێوەیە ژیانی كۆمەڵایەتی لە بازنەی لارییەكان، ڕیاكاری و دیدی تەقلیدی و میتافیزیكی بۆ كێشەكان دەخولێتەوە، پرسی مەرگ لای مرۆڤ هیچ شتێكی ڕاچڵەكێنەر دروست ناكات، دەبێتە جۆرە كەلتوورێك و لە هەموو كردەیەكی ڕادیكاڵ ڕووت دەكرێتەوە.\nبۆ سیاسی و دەسەڵاتدارانیش، پرسە ئەو دەرفەتەیە كە لە پاڵ بەهێزكردنی گوتاری دینی و بێنرخكردنی ژیان و هەژموونی مەرگ بە سەر ژیانەوە، بە هۆی دۆخی غەمگینی و ماتەمی هەندێ جار ساختە و زاڵبوونی كەشی هاوخەمییەوە، سۆزی خەڵك بە لای خۆیاندا ڕادەكێشنەوە، پرسە زەمینەیەكی ساز و گونجاویش دەبێت بۆ ئەو حیزبی و ڕاگەیاندنكارانەی، كە تەنها بەهرەیان سیخوڕی و ماستاوكردنە، تا وەلائی كۆیلایەتیی خۆیان تازە بكەنەوە، ئێستایش بۆ زیندووڕاگرتن و بەهێزكردنی ئەم گەمەیە، فەزای مەجازی (فەیسبوك) بوەتە ڕاگەیاندنی هەواڵی و پرسە و ناردنی سەرەخۆشی.\nPrevious دیموكراسیه‌تی ڕۆژئاوا چه‌ند شه‌رمه‌زاره … به‌ختیار محه‌مه‌د\nNext ڕیفراندۆمی کەتەلۆنیا و کوردستان و بەراوردێکی هەڕەشەکان! … هیوا ئەحمەد


عه‌بدوڵا که‌ریم مه‌حمود: تاوان.! – WTARIKURD\nدوای هه‌ره‌سی 1975 حکومه‌تی عێراق ، چه‌کی له باشووری کوردستانی کۆکرده‌وه، ئه گه‌ر قاوغێکی فیشه‌کێکی به‌تاڵی له به‌ر ده‌رگای هه‌ر ماڵێکدا ببینایه، ئه‌و ماڵه خاپوور ده‌کرا و هه‌موو ئه‌ندامانی خانه‌واده‌که‌ی بێ سه‌روشوین ده‌کرا.\nدوای راپه‌رین بێ سیسته‌می و بێ ده‌ستووریی و بێ یاسایی و بێ سەروبه‌رەیی په‌رله‌مان و حکومه‌تی هه‌رێمی کوردستانی داگرت، دیارده‌ی چه‌کداری به شێوه‌یه‌کی زۆر به‌ربڵاو سه‌رشه‌قام و کۆڵان و گه‌ڕه‌که‌کانی شارو قه‌زاو ناحیه‌و ئۆردوگاو گونده‌کانی ته‌نی، کڕین و فرۆشتنی چه‌ک له شاره‌کان دا بوو به کارێکی ئاسایی.\nله کاتی هه‌ڵمه‌تی هه‌ڵبژاردنه‌کانه‌کاندا سه‌رکردایه‌تی سیاسیی کورد، ده‌مانچه‌ی گرانبه‌هاو چه‌کی جۆراوجۆریان ده‌کرد به دیاری ده‌ستیان بۆ کڕینی ئیراده‌و ویژدانی ده‌نگی خه‌ڵك، حکومه‌تیان له‌سه‌ر ئیسک و پروسکی شه‌هیدانی خاک و ئه‌نفال و ژه‌هربارانی هه‌ڵه‌بجه‌و نیشتمان و گۆڕه‌به کۆمه‌ڵه‌کان دروست کرد.\nپه‌رله‌مان و حکومه‌تی هه‌رێم هیچ یاسایه‌کیان بۆ قه‌ده‌غه‌کردنی چه‌ک دیاری نه‌کرد، دوای ئه‌نفال خه‌ون و خۆزگه‌ی گه‌نجی کورد ئه‌ووەبوو، رۆڵی دیاری له هیزی کاری بنیات نانه‌وه‌ی نیشتمان و کۆمه‌ڵگای کوردیدا ببێ، سه‌رکرده‌کان ئه‌و گه‌نجانه‌یان کرد به چه‌کدارو پاسه‌وانی خۆیان و ماڵ و باره‌گای حیزبه‌کانیان.\nرۆژانه له‌م لاو ئه‌ولا، له‌سه‌ر کێشه‌کی بچوک، له شارو قه‌زاو ناحیه‌و ئۆردوگاو گونده‌کانی هه‌رێم، ده‌یان تاوانی گه‌وره و ئاڵۆزی کوشتن رووده‌دات، ئایا بێ ده‌نگی په‌رله‌مان و حکومه‌تی هه‌رێم له به‌رده‌م ئه‌م هه‌موو دیارده سلبی و تاوانانه چی ده‌گه‌یه‌نێ؟، گه‌ر سنوورێک بۆ قه‌ده‌غه‌کردنی چه‌ک و دیارده‌ی چه‌کداری و توندوتیژی و تاوانباران دیاری نه‌کرێ، ئه‌وا دیارده‌ی چه‌کداری و تاوان ده‌بێ به کلتور.\nله دوای راپه‌ڕینه‌وه ئینتیهازی کورد هه‌موو جومگه‌کانی حیزب و حکومه‌تیان کۆنترۆڵ کرد، توانیان به فیشاڵ مه‌دحی درۆی سه‌رکردایه‌تی سیاسیی کورد، یاری به عه‌قڵی حه‌کیمانه‌ی بکه‌ن، له سه‌نگی خۆیان گه‌وره‌تریان بکه‌ن، بیان که‌ن به دۆنکیشوت، به جۆرێک سه‌رکرده‌کان له خۆیان رازی کرد، خۆیان له سه‌رووی یاساو هاوڵاتیانه‌وه ده‌بینن.\nسه‌رکرده‌کان ململانییه لاوه‌کییه‌کانی رۆژانه‌ی خۆیان گه‌وره ده‌که‌ن، په‌نا ده‌به‌نه‌به‌ر هه‌ره‌شه‌و زه‌برو زه‌نگ و توندوتیژی و هیزو چه ، په‌رله‌مانتاره‌کان له ناو هۆڵی په‌رله‌ن په‌لاماری یەکتری ده‌ده‌ن و شه‌ڕ ده‌که‌ن.\nپه‌رله‌مان و حکومه‌تی هه‌رێم نه‌یان توانی سوود له توانای له بن نه‌هاتووی ئه‌و هه‌موو دکتۆرو پسپۆڕو راوێژکارییه ده‌رونیانه و ئه‌و هه‌موو دادوه‌ره یاسا ناسه به هه‌ڵوێستانه‌ی نیشتمان وه‌ربگرن. بۆ که‌م کردنه‌وه‌ی دیارده‌ی توندوتیژی و قه‌ده‌غه‌کردنی چه‌ک و چه‌کداری، حیزبه‌کان له ده‌ره‌وه‌ی دادگا، مه‌کته‌بی کۆمه‌ڵایه‌تی پێک دێنن، بۆ چاره‌سه‌ری کێشه کۆمه‌ڵاییه‌تیه‌کان، بودجه‌ی بۆ دیاری ده‌که‌ن.\nحیزبه سیاسییه‌کان، به‌هۆی ململانێی ناڕه‌وای حیزبایه‌تییه‌وه، رێزی به‌های ده‌ستوورو یاسا و شکۆی دادگا ناگرن، خۆیان بوار ده‌دەن به‌و چه‌کدارانه، له‌م لاو له‌ولا تاوان بکه‌ن و داڵده‌یان ده‌ده‌ن، به‌هیزی چه‌کدار به‌رگری و پشتیوانی له تاوانباران و تاوانه‌کانیان ده‌که‌ن.\nسه‌رکرده‌کانی کورد، وه‌ک سه‌دام گرنگی ده‌ده‌ن به‌و پیاو کوژو تاوانبارانه، بۆ ئه‌وه‌ی له پلان و به‌رنامه‌و نه‌خشه‌یه‌کی دیاریکراودا بیان خزێننه زه‌لکاوی تاوانه‌وه، دواتر ئه‌و تاوانبارانه له زنجیره سینارۆێی ململانییه ناڕه‌واکانیاندا به‌کار بهێنن.\nسه‌رکرده‌کان وه‌ک سه‌دام خۆیان چه‌ک ده‌به‌خشن به‌و پیاو کوژانه‌ی له‌ریزی حیزبه‌کانیاندان، رۆڵیان پێ ده‌ده‌ن و سریه‌و فه‌وجی تایبه‌تی بۆ خۆیان و خانه‌واده و که‌س و کارو عه‌شره‌ته‌کانیان ده‌که‌نه‌وه، هه‌موویان ده‌که‌ن به ئاڕمێکی حیزب.\nسه‌رکردایه‌تی سیاسیی کورد له دوای راپه‌ڕینه‌وه به های یاسا و رێساوو شکۆی دادگایان به جۆرێک کاڵ کرده‌وه تاوانیان کرد به دیارده‌یه‌کی رۆژانه‌ی ئاسایی، به‌های که‌سێتی و نه‌رێتی کورده‌واریان وردو خاش کرد، ئه‌م نیشتمانه‌یان کرد به زه‌لکاوی تاوان.\nپەیامی شیروان شیروانی بۆ ڕەوەندی کوردی لە بەریتانیا


نیچیرڤان بارزانی: هه‌رێم ئاماده‌یه بۆ به‌شداری له دیالۆگی ستراتیژی ئه‌مریكی- عێراقی – wazho.net\nنیچیرڤان بارزانی: هه‌رێم ئاماده‌یه بۆ به‌شداری له دیالۆگی ستراتیژی ئه‌مریكی- عێراقی\nسه‌رۆكی هه‌رێمی كوردستان جه‌ختی له گرنگیی ئاماده‌یی و به‌شداریی هه‌رێمی كوردستان له دیالۆگی ستراتیژیی ئه‌مریكی ـ عێراقی كرده‌وه كه بڕیاره مانگی داهاتوو ده‌ست پێبكات.\nرۆژی شه‌ممه له هه‌ولێر، نێچیرڤان بارزانی سه‌رۆكی هه‌رێمی كوردستان له‌گه‌ڵ مێجه‌ر جه‌نه‌رال ئیریك هیل فه‌رمانده‌ی هێزی ئۆپه‌راسیۆنی تایبه‌تی هاوپه‌یمانان له عێراق و سووریا كۆبووه‌وه.\nبه‌پێی راگه‌یێندراوێكی كۆبوونه‌وه‌كه، نێچیرڤان بارزانی جه‌خت له گرنگیی هه‌بوونی میكانیزمێك بۆ هاوكاری و هه‌ماهه‌نگیی نێوان هه‌رێمی كوردستان و حكومه‌تی فیدرالی عێراق ده‌كاته‌وه بۆ به‌ره‌نگاربوونه‌وه‌ی ” داعش” به‌تایبه‌تی له ناوچه جێناكۆكه‌كان كه جموجووڵ و هێرشه‌كانیان مه‌ترسییه‌كی راسته‌قینه له‌سه‌ر ئاسایشی عێراق و هه‌رێمی كوردستان دروست ده‌كات، ئاماده‌یی هه‌رێمی كوردستانیشی بۆ هه‌ر هاوكارییه‌ك له‌گه‌ڵ به‌غدا ده‌ربڕی.\nنێچیرڤان بارزانی وێڕای دووپاتكردنه‌وه‌ی گرنگی و پێویستیی به‌رده‌وامیی پشتگیریی هاوپه‌یمانیی نێوده‌وڵه‌تی بۆ عێراق و هه‌رێمی كوردستان له شه‌ڕی دژی تیرۆردا، جه‌ختیشی له‌سه‌ر “پێویستیی هه‌نگاونانی سیاسی له عێراق كرده‌وه بۆ ئه‌وه‌ی پێكهاته عێراقییه‌كان هه‌ست به هاوبه‌شی و متمانه و پارێزراویی ئێستا و داهاتوویان له عێراقدا بكه‌ن.”\nته‌وه‌رێكی دیكه‌ی كۆبوونه‌وه‌كه باسی دیالۆگی ستراتیژیی ئه‌مه‌ریكی ـ عێراقی كراوه كه بڕیاره مانگی داهاتوو ده‌ست پێبكات و تیایدا نه‌خشه‌ڕێگه‌یه‌ك بۆ په‌یوه‌ندییه‌كانی ئێستا و داهاتووی عێراق و ئه‌مریكا تاوتوێ بكرێت، له‌مباره‌یه‌وه نێچیرڤان بارزانی “جه‌ختی له گرنگیی ئاماده‌یی و به‌شداریی هه‌رێمی كوردستان له‌و دیالۆگه و له دانان و ئاماده‌كردنی نه‌خشه‌ڕێگه‌كه‌دا كرده‌وه.”\n“هەفتەی داهاتوو، هەفتەی خۆپیشاندان و رووخانی ئەم دەسەڵاتەیە”\nقه‌ڵادزێ…له‌سه‌ر مامه‌ڵه‌كردن به ئاڵتونه‌وه دوو هاووڵاتی بریندار بوون\nقه‌ڵادزێ...له‌سه‌ر مامه‌ڵه‌كردن به ئاڵتونه‌وه دوو هاووڵاتی بریندار بوون


ململانێ سیاسسییەکانی عێراق و ئەرکەکانی ئێمە – Denegkan\nململانێ سیاسسییەکانی عێراق و ئەرکەکانی ئێمە\nbydengekan\tMay 31, 2012\tگشتی\nئه‌گه‌ر به بێ هیچ مه‌به‌ستێكی پێشوه‌ختیش بێت و، له فه‌زایه‌كی ئاڵۆزكاوی وه‌ك ئه‌مرۆی كوردستان، راییكردنی ئه‌ركه باڵاكان دوور بن له هه‌ر پلانێكی زانستی بۆ رێكخستنی ململانێ و ركابه‌ریه‌كان، ده‌بێت چاوه‌رێی ئه‌وه‌بین كه له كۆتایی هاوكێشه‌كاندا زۆرجار ده‌رئه‌نجامی نه‌خوازراومان ده‌ست بكه‌وێت، جا له قازانجی هه‌رلایه‌كدا بكه‌وێته‌وه ئه‌وه قسه‌یه‌كی تره . تێكه‌ڵكردنی ویست وسۆزی شه‌خسی به سیاسه‌ت و كێبركێی گرنگی په‌یوه‌ست به چاره‌نوسی میله‌ت و له پێناو ئامانجی ستراتیجی گه‌ل، شێمانه‌ی كاره‌ساتباری تێدا به‌دیده‌كرێت . خۆشبه‌ختانه تا ئه‌مڕۆشی له‌گه‌ڵدا بێت دروستبونی گرژی و ناكۆكیه‌كانی لایه‌نه‌كانی عێراق له چوارچێوه‌ی به‌رژه‌وه‌ندیه تایبه‌تیه‌كانی سه‌رجه‌م پێكهاته‌كانی ده‌ره‌وه‌ی هه‌رێمدا بووه، ئه‌گه‌ر پڕیشكی ئاگره‌كه‌ش جارناجارێك به‌ر هه‌رێمیش كه‌وتبێت، به‌ڵام ئه‌مرۆ كاروانه‌كه گه‌یشتۆته ئاستێك و رێگه‌یه‌ك به تایبه‌تی كورد پێویستیه‌كی له راده‌به‌ده‌ری به عه‌قڵیه‌تێكی ژیرانه‌یه بۆ مانۆر و، یاریچی سیاسیی زیره‌كی ده‌وێت كه به عه‌قڵیه‌تی سه‌رده‌م و دووربینیه‌وه له پێشهاته‌كه بروانێت و توانای به‌ره‌نگاربونه‌وه و به‌رگریكاریی له ئاست رزگاربونی یه‌كجاریماندا بێت له‌م گۆمه‌ی ئێستا دا و،ئه‌وه‌ی گرنگه له‌دواجاردا به قازانج بۆمان بشكێته‌وه، ئه‌گینا ئێستا پرسی كورد له دووریانێكی یه‌كلاكه‌ره‌وه‌ی زۆر چاره‌نوسسازدایه و ده‌بێت هه‌نگاوه‌كان زۆر به هه‌ستیاری بنرێن، كه وادیاره سه‌رئه‌نجامی خه‌باتی چه‌ندین ساڵه‌ی گه‌له‌كه‌مان له‌م قۆناغه‌دا ده‌رده‌كه‌وێت .\nخۆشمان بێت و ترشمان بێت، ئێستا پرسه‌كه له‌نێوان مالیكی و به‌رزانی ده‌رچووه، به شێوه‌یه‌كی ره‌مه‌كی و خۆرسكیش بێت وه‌زعی گشتی عیراقیان گه‌یاندۆته ئه‌و شوێنه‌ی هاوكێشه‌كان له نێوان كورد و عه‌ره‌بدا قه‌تیس بكه‌ن، كه ئه‌مه‌ش له لای زۆرینه‌ی سیاسه‌تمه‌داران نه‌خوازراو بوو له‌م كاته‌دا . به رای زۆربه‌ی چاودێران جارێك زووبو بۆ ئه‌م جۆره ململانێیه،ده‌بێت چاوه‌رێ بووایه‌ین، چونكه واقعی سیاسی و كۆمه‌ڵایه‌تی و فه‌رهه‌نگی و ئابووری عێراق له هه‌ر رۆژیكدا بێت به خۆی ئه‌م رێگه‌یه‌ی فه‌رز ده‌كرد ئێمه‌ش له وه‌زعێكی باش ده‌بووین،ئه‌گینا له‌م كاته‌دا باشترین مه‌یدان بۆ په‌ره‌سه‌ندنی پرسه‌كه‌مان یاری كردنی ژیرانه بوو له‌نێوان پێكهاته‌كانی تری عێراقدا.\nبۆیه هه‌ر نه‌بێت ئه‌مه‌ی ئێستا تسَیداین له‌م رۆژه‌دا ریشێكه و بووه به توشمانه‌وه، ده‌بێت سیاسه‌تمه‌دارانی كورد به وردی له‌م روانگه‌یه‌وه مامه‌ڵه له‌گه‌ڵ هاوكێشه‌كانی ئه‌مرۆی عیراقدا بكه‌ن و، ئه‌گه‌ریش ستونه گرنگ و سه‌ره‌كی و پێگه پێویسته‌كانی ئه‌و ململانێیه‌مان به پته‌وی بنیات نه‌ناوه، به‌ڵام ده‌بێت هه‌موو لایه‌ك ده‌رهاویشته‌كانی ئه‌گه‌ری شكستخواردنمان له‌به‌رچاو بێت كه به ره‌هایی زه‌ره‌ر له چه‌ندین ساڵه‌ی خه‌باتی هه‌موو لایه‌كمان ده‌دات و، زۆر پێویسته له هه‌موو گۆشه‌نیگاكانیه‌وه بیخوێنینه‌وه . زۆر پێویسته له‌م كاته‌دا خۆ به‌دوور بگرین له كێشه نێوخۆییه‌كان و چمكی مه‌ردایه‌تیی ململانێی سیاسی ئه‌مرۆی ئه‌م میله‌ته لێ هه‌ڵكه‌ین و به هه‌موو توانایه‌كه‌وه به‌شدار بین . ئه‌م داواكاریه گشتیانه‌ش رێخۆشكه‌رن و ئاسانكاری ده‌كه‌ن بۆ ده‌رچوون له‌م تونێله‌ی له سه‌ره‌تایداین و زۆرداره‌كیش بێت، ده‌بێت پێیدا برۆین:\n1 – هه‌رچه‌ند ململانێكه له سه‌ره‌تاوه به‌شێوه‌ی شه‌خسی ده‌رگای له‌سه‌ر كرایه‌وه و وا كه‌وته‌وه ،بۆیه پێویسته و به‌رژه‌وه‌ندیه باڵاكان واده‌خوازن بیر له حزبایه‌تی و ئه‌مجادی شه‌خسی و تۆماركردنی خاڵ له‌سه‌ر حسابی ئه‌ویتر نه‌كرێته‌وه .\n2 _ سه‌رجه‌م ئه‌گه‌ره‌كان بخوێنرێته‌وه و هه‌موو لایه‌ك، ده‌سه‌ڵات، ئۆپۆزسیۆن، میدیا، خه‌ڵكی پسپۆر و ئه‌كادیمی و سیا سه‌تمه‌داران به گشتی، راوبۆچونی خۆیان ده‌ربرن و له‌م كاته‌دا پێویسته له چاره‌سه‌ره‌كان بدوێن و هه‌مووان رابه‌ر و رێنیشانده‌ر بن .\n3 _ له گفتوگۆكاندا گرنگی به دیكۆمینت و ریكۆرد بدرێت بۆ هه‌ر بیرو بۆچون و هه‌ڵوێست و په‌یمان و رێككه‌وتنێك، به تایبه‌تی قسه‌و گفتی ئه‌وانیتر له سه‌ر ئامانجه ستراتیجیه‌كانمان و به راشكاوی له‌مه‌ر ئامانجه‌كانمان بدوێین و له كاتی پێویست هه‌موو شتێك بۆ خه‌ڵك رابگه‌یه‌نرێت .\n4 _ دوانه‌خستنی هیچ خاڵ و برگه‌یه‌كی په‌یوه‌ست به چاره‌نوسی خه‌ڵكی كوردستانه‌وه له هه‌ر رێككه‌وتنێكدا .\nرۆڵی لایه‌نه سیاسیه‌كان\nئه‌مرۆ وا ده‌بینرێت، ئه‌ركێكی نیشتمانی هه‌ره گرنگه كه سه‌رجه‌م لایه‌نه‌كان به ده‌سه‌ڵات و ئۆپۆزسیۆنه‌وه هه‌ماهه‌نگی و هاوكاری بێ سنووری یه‌كتربن و، له‌م پرسه یه‌كجار گرنگه‌ی گه‌لی كورددا پێویسته زۆر ئامانجیتر ئه‌گه‌ر بۆ ماوه‌یه‌كی كاتیش بێت دوابخرێت و، حساباتی وردی ناوخۆیی بخرێته‌لاوه. به‌هه‌موو توانایه‌ك و به راوبۆچون و پێشنیار و پرس به‌یه‌ك كردن وبه كارامه‌یی خه‌ڵكی قاڵبوی كۆری خه‌باتی كوردایه‌تی و عه‌قڵه كوردستانیه‌كان ئه‌م قۆناغه تێپه‌رێنن. ئه‌گه‌ر ته‌نها به‌رژه‌وه‌ندی ته‌سكی لایه‌نێكیش ئه‌م بارودۆخه‌ی هێنابێته كایه‌وه به‌ڵام ئێستا كاروانه‌كه له‌سه‌ر سكه‌یه‌كی نوێیه و تازه له ناوه‌خنی ململانێیه‌كی سه‌ختدا خۆمان بینیه‌وه، بۆیه كارامه‌یی سه‌ركرده ده‌سترۆیشتووه‌كانی كوردستان و عه‌قڵه دووربین و شاره‌زاكان له‌م كاته‌دا پێویستن . ده‌بێت ده‌سه‌ڵات باش بزانێت ،ته‌نها به ئه‌و ناگه‌ینه وێستگه‌كانی داهاتوو . پێویسته ئه‌وه‌ش بزانین كه ده‌سته یان دامه‌زراوه‌یه‌كی ستراتیجی كوردستانی بۆ پرسه ستراتیجیه‌كان و توێژینه‌وه سیاسیه‌كان بوونی نیه و هیچ نیه‌تێكیش له ئارادانیه بۆ پێكهێنانی، كه له شیكردنه‌وه و هه‌ڵسه‌نگاندندا سه‌رجه‌م لایه‌نه په‌یوه‌سته‌كانی ئه‌م قۆناغه بخه‌نه به‌رده‌ستی سه‌ركردایه‌تی ده‌سه‌ڵاتی كوردستان،بۆیه له‌م كاته‌دا ئه‌و ئه‌ركه قورسه له‌سه‌ر سركرده‌كان خۆیانه جێبه‌جێی بكه‌ن ، له‌م به‌ینه‌شدا ئه‌گه‌ری هه‌ڵه‌كردن و نادروستی بۆچونه‌كان زۆر ده‌بن و، له‌م حاڵه‌ته‌شدا، گیانی ده‌سته‌جه‌معی و هاوكاری و بریاری راست به زه‌حمه‌ت له‌دایك ده‌بن .\nدابه‌شكردنی ئه‌ركی سه‌رجه‌م لایه‌نه‌كان\nله پێناو پاراستنی به‌رژه‌وه‌ندیه باڵاكان و له‌به‌رچاوگرتنی ئه‌گه‌رو پێشهاته‌كان كه شیمانه‌ی هه‌موو ئه‌گه‌ره‌كان له‌به‌رچاو بگرێت له پێناو خۆ دوورخستنه‌وه له نسكۆ و هه‌ڵدێران و هه‌ره‌س، ، پێویسته ئه‌ركی نه‌ته‌وه‌یی و نیشتمانیه‌كان به‌سه‌رماندا زاڵبن و یه‌ك به یه‌كی لایه‌نه‌كان به رۆڵی خۆی هه‌ڵسێت ، هه‌ر دابه‌شكردنی ئه‌ركه‌كان و دانه‌بران و یه‌كترنه‌برین كورد به یه‌كگرتووی ده‌هێڵێته‌وه و، به هیچ شێوه‌یه‌ك له‌به‌ره‌یه‌كی هه‌ڵه‌ی ناوچه‌یی نێوخۆییدا به هه‌ڵه خۆی نابینێته‌وه و، ئه‌وه‌ی راستیشه كه تا بۆی بكرێت خۆی له‌خستنه هیچ به‌ره‌یه‌ك یه‌كلایی ناكاته‌وه، بۆ ئه‌وه‌ی هه‌میشه هه‌نگاوه‌كان له‌به‌رده‌میدا فه‌راهه‌م بێت و هه‌موو ده‌رگاكان كراوه‌بن و هیچ كردارێكی له قازانج بۆ هیچ به‌ره‌یه‌ك و زه‌ره‌ر بۆ خۆی نه‌گه‌رێته‌وه، بۆیه پێویسته له‌و به‌ینه‌دا كار له‌سه‌ر مانه‌وه‌ی رۆڵی تایبه‌تی و گه‌وره و یه‌كلاییكه‌ره‌وه‌ی خۆی بكات و نه‌بێته یاریچی لاوه‌كی یان یه‌ده‌گ له یاریه‌كه‌دا .\nده‌بێت له‌م ململانێیه‌ی ئه‌م چه‌ند رۆژه‌دا ئه‌وه‌مان له‌به‌رچاو بێت، كه له مللملانێیه‌كه‌ی ئه‌م دوو به‌ره‌یه‌دا ئه‌و لایه‌ن و سه‌ركردانه‌ی له‌به‌ره‌ی دژه‌ی مالیكین، تا ئه‌مرۆش هیچ هه‌ڵوێستیكی راشكاویان له ئاست داواكاریه چاره‌نوسسازه‌كانی كورده‌وه نیه و، دوورن له هه‌ر بۆچونێك كه بتوانێت دڵه‌راوكێی خه‌ڵكی كوردستان كه‌م بكاته‌وه ، به‌ڵكو زۆرجار داواكاریه گرنگه‌كانی كوردیان فه‌رامۆش كردووه و هیچ هه‌نگاوێكی ئه‌م خه‌ڵكه‌ی كوردستانیان په‌سه‌ند نه‌كردووه، بۆیه ته‌نها مه‌به‌ستیان له‌م نزیكبونه‌وه و هاوپه‌یمانیه زاره‌كی و مه‌به‌ستداره كاتیه‌دا لابردنی مالیكی یه نه‌ك جێبه‌جێكردنی ئامانجه سه‌ره‌كیه‌كانی گه‌لی كورد. بێ ئیراده و ویستی هیچ كه‌سێك و له ده‌رئه‌نجامی به‌ر یه‌ككه‌وتنی به‌رژه‌وه‌ندیه هه‌مه‌چه‌شنه‌كان كه نازانرێت به‌رژه‌وه‌ندیه باڵاكانی كوردستان له كوێیاندایه،لێره‌شدا ناكۆكی حزبی و شه‌خسیه‌ئێمه‌ی گه‌یاندۆته ئێره و، سه‌رئه‌نجامی هاوكێشه‌كانیش وای خواستووه كه مالیكی بكه‌وێته به‌ره‌ی دژه‌وه، ئه‌گینا دۆستانی ئه‌مرۆمان كه وا خۆیان ده‌رده‌خه‌ن له‌گه‌ڵ به‌دیهێنانی ئامانجه‌كانی كورددان تا دوێنی نه‌ك هیچیان نه‌كردووه كه متمانه‌ی كورد مه‌یسه‌ر بكه‌ن به‌ڵكو له دژه سه‌رسه‌خته‌كانی كورد بوون له سه‌رجه‌م بوراه‌كاندا .\nمیدیا، به‌سه‌رجه‌م جۆره‌كانیه، به‌حزبی و ئه‌هلیشه‌وه، ئه‌مرۆ و له‌م قۆناغه‌دا ده‌توانێت به‌شێوه‌یه‌كی كارا یارمه‌تیده‌ربێت، ته‌نانه‌ت ده‌توانێت هه‌ڵه‌ی سه‌ركرده‌كان كه‌م بكاته‌وه و زانیاری زیارتیان بۆ په‌یدا بكات و، رێنیشانده‌ریش بێت بو باڵاده‌ستیان له ململانێكه‌دا و حه‌قیقه‌ت و ئامانج و مه‌به‌ستی ركه‌به‌ره‌كان بۆ لایه‌نه په‌یوه‌ندیداره‌كان روون بكاته‌وه و خاڵه شاراوه‌كان ده‌ربخات و ئاره‌زووی به‌رامه‌به‌ر بدۆزێته‌وه كه له قازانجی پرسی كورد به گشتی بشكێته‌وه ( تا ئێستا میدیا ئه‌و رۆڵه‌ی نه‌بینیوه و زۆریش به عه‌كسه‌وه له‌وانه‌یه به بێ مه‌به‌ستیش بێت تۆپی نه‌یارانی هێناوه‌ته مه‌یدانی كورده‌وه بۆ یاریكردن، به‌ڵكو هه‌ندێك جار هه‌ر میدیا بۆته هۆكاری درزخستنه نێو ماڵی كورد كه مه‌به‌ست و ئامانجی سه‌رجه‌م نه‌یاره‌كانی گه‌لی كورده له عیراق و ناوچه‌كه‌شدا) . بۆیه ده‌كرێت میدیا به گشتی تا راده‌یه‌كی باش رۆڵی په‌یمانگه‌ی توێژینه‌وه‌ی زانستی سیاسی و كۆكردنه‌وه‌ی زانیاریه‌كان بگێرێت ،ئه‌م ئه‌ركه‌ش له‌م كاته‌دا به پێویستیه‌كی ژیانی بۆ كورد له‌قه‌ڵه‌م ده‌درێت. دیاره هۆكاری نزمیی ئاستی میدیای كوردستانیش له‌م بواره‌دا بۆ كه‌م ئه‌زمونی و هه‌ڵوێستی لایه‌نه سیاسیه‌كان به تایبه‌تی ده‌سه‌ڵات له‌مه‌ر میدیا و مامه‌ڵه كردنیان ده‌گه‌رێته‌وه نه‌ك به‌ته‌نها خودی میدیا به تایبه‌تی .\nده‌شێت لێره‌دا به راشكاوی بڵێین، ئه‌م شه‌ڕه سیاسی و ململانێ نه‌خوازراوه كه به‌رده‌رگای گرتووین له كاتی خۆیدا نیه و ماڵی كورد به ته‌واوی تواناوه ئاماده‌باشی نه‌كردووه و پێداویستیه هه‌مه‌جۆره سه‌ره‌كیه‌كان دابین نه‌كراون، به‌ڵام مه‌ودای گه‌ڕانه‌وه له‌م یاری و شه‌ڕه‌دا نه‌ماوه و، ده‌بێت به‌هه‌ر شێوه‌یه‌ك بێت به‌رێوه ببرێت و، له دوای زۆرترین قازانجدا بگه‌رێین و به پاكیزه‌یی و خاوێنی لێی ده‌ربچین ، ئه‌گینا ، له هه‌موو بوراه‌كاندا له‌م بارودۆخه‌دا ده‌گه‌رێینه‌وه سه‌ر خاڵی سفر.\nئه‌وه‌ی راست بێت ،كورد پێویست بوو خۆی زیاتر قایم بكات و چاوه‌رێی هه‌لومه‌رجێكی له‌بار و هه‌لێكی گونجاو بوایه، كه ده‌یتوانی له ماوه‌یه‌كی كورتدا ده‌یان قات زیاتر له‌م شێوه و جۆره ململانێ و گفتوگۆیه‌دا مافه‌كانی به‌ده‌ست بێنێت و قازانج بكات . بۆیه هه‌ر تێكچرژان و شڵه‌ژان و لێكهه‌ڵزنانی لایه‌نه‌كانی تری عیراق بێ به‌شداری كورد له قازانجی ئێمه‌دا ده‌بوو، ئه‌گینا به‌م عه‌قڵیه‌ته‌ی پێكهاته عیراقیه‌كان له رێگه‌ی دیموكراسی و گفتوگۆوه ده‌یان ساڵه گیرمان به‌ستووه هیچمان به‌ده‌ست نه‌هێناوه و به‌ده‌ستیش ناهێنین .\nئه‌گه‌ر راوبۆچونی تایبه‌تی خۆم ده‌ربرم،وای ده‌بینم له رووی سایكۆلۆجی و سیاسی وخاڵه هابه‌شه‌كان و رووداوه مێژووییه‌كانیشه‌وه بێت ،هاوپه‌یمانی ستراتیجی كورد و شیعه زیاتر خۆی فه‌رز ده‌كات وه‌ك ئه‌وه‌ی تازه‌به‌تازه كورد و سنه‌ی ئه‌مرۆ ده‌ستیان پێكردووه. له‌و نێوه‌نده‌شدا رێگه‌ی زۆرتر هه‌بوو بۆ رێگرتن له ملهوڕی و زیاده‌ره‌ویه‌كانی مالیكی له‌م قۆناغه‌دا .\nPrevious شوێنه دڵگیره‌كانی شار له شیعره‌كانی نزاردا\nNext لە کوردستان بە یاسا ئازادی بەمانا گشتیەکەی یاساغ کراوە


31ی ئاب و لێكه‌وته و مه‌ترسیه شاراوه‌كانی پشت په‌رده ... سووره مه‌رگه‌یی\nCreated: 30 August 2015\nنه‌ك له كوردستان. . له هه‌موو دونیا ململانێ و ركابه‌ره سیاسیه‌كانی نێوان ده‌سته و گرووپه‌كان و شه‌ڕ و ئاشتی نێوان وڵاتان و حزب و لایه‌نه‌كان له ژێر كاریگه‌ری یاسای كار و كاردانه‌وه به‌ڕێوه ده‌چن، به‌پێی ئه‌و یاسایه‌ش له ئه‌گه‌ری هه‌ر كارێكی سیاسی یان سه‌ربازی ده‌بێ چاوه‌ڕوانی كاردانه‌وه‌یه‌كی سیاسی یان سه‌ربازی بكه‌ین، چونكه هه‌ر هه‌نگاوێكی سیاسی یان په‌لامارێكی سه‌ربازی كاردانه‌وه‌ی لایه‌نی به‌رامبه‌ر به‌دوای خۆیدا دێنێ، له ژێر رۆشنایی ئه‌و راستییه‌ی سه‌ره‌وه پێویسته بپرسین: ئایا ئه‌و رووداوه‌ی له 31ی ئاب روویدا و پارتی پێ تاوانبار ده‌كرێ كار بوو یان كاردانه‌وه؟ ئه‌گه‌ر كاردانه‌وه بوو، كاردانه‌وه‌ی چ كارێكی نانه‌ته‌وه‌یی و نانیشتیمانی بوو؟\nله كه‌س شاراوه نییه ئه‌وه‌ی له 31ی ئاب روویدا كاردانه‌وه‌ی رووداوه‌كانی پێش 31ی ئاب بوو، ئه‌و رووداوانه‌ی كه لایه‌نێكی دیاریكراو به پێی رێككه‌وتنێكی موخابه‌راتی پابه‌ند كرا به چاوساغی كردن بۆ سوپای پاسدارانی كۆماری ئیسلامی ئێران و به قووڵایی (400) كیلۆمه‌تر هێنانیه ناو خاكی باشووری كوردستان، بێ گوێدانه بنه‌ماكانی هاونه‌ته‌وه‌یی و كورد بوون و كوردایه‌تی بنكه و باره‌گاكانی حزبی دیموكراتی كوردستانی ئێران و خه‌ڵكی سڤیل و ئه‌و خانه‌وادانه‌ی رۆژهه‌ڵاتی كوردستانیان پێ بۆردوومان كردن، كه بۆ پاراستنی ژیانی خۆیان له مه‌رگی مسۆگه‌ر و له ترسی زوڵم و سته‌می كۆماری ئیسلامی ئێران و دوورخستنه‌وه‌ی ژن و منداڵه‌كانیان له شه‌ڕ و ئاشووب په‌نایان هێنابووه باشووری كوردستان و له شاری كۆیه نیشته‌جێ كرابوون، گومان له‌وه‌دا نییه هێنانی سوپای پاسداران بۆ سه‌ر حزبی دیموكرات به بڕیارێكی پێشوه‌خت بووه، ئه‌و بڕیاره‌ش ده‌رهاویشته‌ی رێككه‌وتنێكی شاراوه‌ی نێوان ئه‌و لایه‌نه و سوپای پاسداران بووه، بۆیه رووداوه‌كان له هێنانی سوپای پاسدارانه‌وه ده‌ست پێده‌كه‌ن، پێچه‌وانه‌ی ئه‌و رایه‌ی كه كۆی رووداوه‌كان له (31ی ئابدا كۆده‌كه‌نه‌وه، ئه‌وه له كاتێكدایه 31ی ئاب پێشینه و پاشینه‌ی هه‌یه، جا بۆ ئه‌وه‌ی راستییه‌كان وه‌ك خۆی بخرێنه روو به پێویستمان زانی له درێژه‌ی ئه‌م باسه‌دا رووداوه‌كانی پێش 31ی ئاب و مه‌ترسییه‌كانی دوای 31 ئابیش بخه‌ینه‌ڕوو.\nدیاره هه‌ر رێككه‌وتنێكی سیاسی یان سه‌ربازی و ئابووری كه له نێوان دوو لایه‌ن یان زیاتر ده‌به‌سترێ، لایه‌نه‌كانی به‌شداربوو خواستی تایبه‌تی و ئامانجی دیاریكراوی خۆیان هه‌یه، هه‌ر لایه‌نه‌ش چاودێری خواست و ئامانجه‌كانی خۆی ده‌كاو هه‌وڵده‌دات زۆرترین خواست و ئامانج به‌ده‌ست بێنێ و كه‌مترین باج بدات، مێژووش ده‌ریخستووه كه له رێككه‌وتنه شاراوه و موخابه‌راتیه‌كاندا هاوكێشه‌كان به‌لای هێزی خاوه‌ن ده‌سه‌ڵاتدا ده‌شكێنه‌وه، بێگومان سوپای پاسدارانیش له‌و رێككه‌وتنه‌دا ئه‌و هێزه‌ی هه‌بووه كه بتوانێ وه‌ك ئه‌وه‌ی ده‌یه‌وێ له به‌رژه‌وه‌ندی خۆی ئاراسته‌ی رووداوه‌كان بگۆڕێ.\nرێككه‌وتنی یه‌كێتی نیشتیمانی كوردستان و سوپای پاسدارانیش كه هه‌م رێككه‌وتنێكی سیاسی بووه و هه‌میش سه‌ربازی، ناكرێ له یاسای رێككه‌وتنه‌كان به‌ده‌ربووبێ، بۆیه ئه‌گه‌ر به‌دوادا چوون بۆ خواستی هه‌ردوولایه‌نی به‌شداربووی رێككه‌وتنه‌كه بكرێ، به‌ڵگه‌كان په‌رده له‌سه‌ر زۆر نهێنی و سیناریۆی دوای 31ی ئاب لاده‌ده‌ن، بۆ ئه‌و مه‌به‌سته و ده‌رخستنی راستییه‌كانیش پێویسته قۆناغبه‌ندییه‌ك بۆ ئه‌و كار و رووداوانه بكه‌ین كه كاردانه‌وه‌ی 31ی ئابیان به‌دوای خۆیدا هێنا.\nقۆناغی یه‌كه‌م:ــ وه‌ك له رێككه‌وتنه‌كه‌دا هاتبوو ده‌بووایه له سه‌ره‌تادا سوپای پاسداران به چه‌ك و جبه‌خانه‌یه‌كی زۆره‌وه بهێنرێ و بنكه و باره‌گاكانی حزبی دیموكرات و ماڵه ئاواره‌كانی رۆژهه‌ڵاتی كوردستان بۆردوومان بكه‌ن، دواتر هه‌وڵبدرێ ئه‌و سوپا هێنراوه به ژێر ده‌سه‌ڵاتی پارتیدا بگه‌ڕێنرێته‌وه بۆ ئێران، بۆیه پێویسته به‌دوای ئه‌و نهێنیه‌دا بگه‌ڕێین كه سوپای پاسداران به پێی رێككه‌وتنێك له سنووری ده‌سه‌ڵاتی یه‌كێتی و به چاوساغی ئه‌و حزبه هێنرایه باشووری كوردستان، ده‌بێ مه‌به‌ست له‌وه چی بووبێ له گه‌ڕانه‌وه‌دا سنووری ژێرده‌سه‌ڵاتی پارتی دیموكراتی كوردستانیان هه‌ڵبژاردووه!\nدیاره له‌وه‌یاندا دوو ئامانجیان هه‌بووه، له رێككه‌وتنه‌كه‌شدا هه‌ر وای نه‌خشه بۆ كێشراوه، یه‌كه‌م ئامانجیان ئه‌وه‌بووه چه‌ند بنكه و باره‌گایه‌كی حزبی دیموكرات له ده‌وروبه‌ری شاری ره‌واندز هه‌بوون، بۆ ئه‌وه‌ی له‌كاتی گه‌ڕانه‌وه‌دا چه‌ند گولله تۆپێكیش به‌و بنكه و باره‌گایانه‌وه بنێن، دوومیشیان ئه‌گه‌ر ئامانجی یه‌كه‌م سه‌ری گرت و له سنووری پارتییه‌وه گه‌ڕانه‌وه، ئه‌وا ده‌رفه‌ت بۆ یه‌كێتی ده‌ره‌خسێ بڵێ: راسته سوپای پاسداران له سنووری ژێر ده‌سه‌ڵاتی یه‌كێتییه‌وه هاتن و باره‌گاكانی حزبی دیموكراتیان له شاری كۆیه بۆردوومان كرد، ئه‌وه‌تا له سنووری ژێر ده‌سه‌ڵاتی پارتیشه‌وه گه‌ڕانه‌وه و له ره‌واندز باره‌گاكانی حزبی دیموكراتیان بۆردوومان كرد، به‌وه‌ش بیانوو بۆ یه‌كێتی درووست ده‌بێ تا به‌رگری پێ له هێنانی سوپای پاسداران بكا و پارتیش بكاته شه‌ریكی تاوانه‌كه، به‌وه‌ش ده‌توانێ ئاسانكاری زیاتر بكا و رێگا بۆ قۆناغه‌كانی تری رێككه‌وتنه‌كه خۆش بكات، چونكه قۆناغی یه‌كه‌م ته‌نها كردنه‌وه‌ی ده‌روازه‌یه‌ك بوو بۆ چوونه ناو رێككه‌وتنه‌كه و جێبه‌جێ كردنی قۆناغه‌كانی تر، به‌ڵام به گێڕانه‌وه‌ی سوپای پاسداران له‌لایه‌ن پێشمه‌رگه‌كانی پارتی و ئه‌و سووكایه‌تیه‌ی پێیانكرا ئه‌و قۆناغه له نیوه‌ی رێگا تووشی شكست هێنرا.\nقۆناغی دووه‌م:ــ له قۆناغی دووم و دوای ئه‌وه‌ی له قۆناغی یه‌كه‌مدا له‌سه‌ر ده‌ستی پارتی تووشی شكست بوون و وه‌ك ئه‌وه‌ی له رێككه‌وتنه‌كه‌دا نه‌خشه‌یان بۆ كێشابوو پیلانه‌كه‌یان سه‌ركه‌وتوو نه‌بوو، په‌كه‌كه‌ش هێنرایه ناو رێككه‌وتنه‌كه، له‌م قۆناغه‌دا هه‌رسێ لایه‌نی ناو رێككه‌وتنه‌كه ئه‌ركی خۆیان بۆ دیاریكرا، هه‌رچی سوپای پاسداران بوو ئه‌ركی بۆردوومان كردنی شوێن و سه‌نگه‌ره‌كانی پێشمه‌رگه‌یان گرته ئه‌ستۆ، هه‌رچی یه‌كێتی و په‌كه‌كه‌ش بوو دوای بۆردوومانی چڕ و هه‌راسان كردنی پێشمه‌رگه ئه‌ركی هێرش و په‌لاماری سه‌نگه‌ره‌كانی به‌رگریان پێسپێردرا، بۆ ئه‌وه‌ی هه‌موو ده‌رگاكان به‌سه‌ر پارتیدا دابخه‌ن یه‌كێتی به‌ناو خاكی ئێراندا هێزێكی (800) كه‌سی به پاڵپشتی تۆپخانه‌كانی ئێران گواسته‌وه ناوچه‌ی سیده‌كان، بۆ ئه‌وه‌ی له‌و ناوچه‌یه‌وه پشتی پارتی بگرن و په‌لاماری ناوچه‌ی بارزان بده‌ن، وه‌ك له‌و قۆناغه‌دا ده‌ركه‌وت خواست و ئامانجی یه‌كێتی له‌و رێككه‌وتنه ئه‌وه‌بوو پارتی له (زێی گه‌وره) بپه‌ڕێنێته‌وه، به‌وه‌ش پارتی لاواز ده‌بێ و ئه‌وكاته په‌كه‌كه‌ش به ئاسانی ناوچه‌ی بادینانی لێده‌ستێنێ، ئیتر یه‌كێتی و په‌كه‌كه به دوا ئامانجی خۆیان ده‌گه‌ن و فاتیحای سیاسی بۆ مه‌رگی پارتی ده‌خوێنن، مه‌ترسی گه‌وره‌ی ئه‌و رێككه‌وتنه سێ قۆڵیه لێره‌وه ده‌رده‌كه‌وێ، چونكه خواست و ئامانجی سوپای پاسداران دێته پێش و ده‌بێ یه‌كێتی و په‌كه‌كه بچنه ژێر باری كۆی خواست و ئامانجه‌كانی سوپای پاسداران و له درێژه‌ی ئه‌م باسه‌دا ئاماژه بۆ خواست و ئامانجه‌كانی سوپای پاسدارانیش ده‌كه‌ین.\nله‌م قۆناغه‌دا ئه‌گه‌رچی یه‌كێتی و په‌كه‌كه و سوپای پاسداران توانیان له میحوه‌ره‌كانی قه‌سرێ و چۆمان و حاجی ئۆمه‌ران و چه‌ند میحوه‌رێكی تر پارتی بشكێنن و سه‌ركه‌وتن به‌ده‌ست بێنن، به‌ڵام ئه‌و هێزه (800) كه‌سیه‌ی به‌ناو خاكی ئێراندا دزه‌ی پێكرابوو بۆ ناوچه‌ی سیده‌كان شكانێكی خراپ شكا و كه‌میان لێ گه‌ڕانه‌وه، به‌و شكانه ئه‌و قۆناغه‌ش تووشی گرفت بوو، به‌ڵام بۆ تۆڵه كردنه‌وه و گه‌یشتن به‌و ئامانجه‌ی له‌و قۆناغه‌دا دیاریكرابوو كه پارتی ئاودیوی (زێی گه‌وره) بكه‌ن، چی هێزی هه‌یانبوو له میحوه‌ری هه‌ولێر و دۆڵی سماقووڵی و دۆڵی هیران ئاراسته‌ی سه‌ری ره‌ش و مه‌سیف سه‌لاحه‌دین كران كه باره‌گای سه‌رۆك بارزانی و مه‌كته‌بی سیاسی پارتی له‌و دوو شوێنه بوو.\nقۆناغی سێیه‌م:ــ له قۆناغی دووه‌مدا ئاماژه‌مان بۆ ئه‌وه كرد كه خواست و ئامانجه‌كانی یه‌كێتی و په‌كه‌كه له‌و رێككه‌وتنه‌دا چین و ده‌یانه‌وێ چییان ده‌ست بكه‌وێ، لێره‌دا ئه‌و پرسیار درووستده‌بێ كه خواست و ئامانجی سوپای پاسدارانیش له‌و رێككه‌وتنه چی بووه و له به‌رامبه‌ردا داوای چییان له یه‌كێتی كردووه؟ ئه‌وه له كاتێكدا سوپای پاسداران له‌و رێككه‌وتنه‌دا له رووی سیاسی و سه‌ربازی و تێچووی ئابوورییه‌وه هێزی یه‌كلاكه‌ره‌وه بووه، تۆ بڵێی به‌وه‌نده بۆردوومانه‌ی باره‌گاكانی حزبی دیموكرات و خێزانه ئاواره‌كانی رۆژهه‌ڵاتی كوردستان رازی بووبێ؟! تۆ بڵێی سوپای پاسداران به‌و هه‌موو ئه‌زموونه هه‌واڵگریه‌ی هه‌یه‌تی له به‌رامبه‌ر هێزێكی وه‌ك یه‌كێتی زۆر ببه‌خشێ و كه‌م وه‌ربگرێ؟\nهیچ كه‌سێكی عاقلڕ و به ئاگا به‌و دوعایه ناڵێ ئامین، چونكه سوپای پاسداران نه‌ك هه‌ر لایه‌نێكی رێككه‌وتنه‌كه بووه، به‌ڵكو براگه‌وره و نه‌خشه‌كێشی رێككه‌وتنه‌كه‌ش بووه، ئه‌ی كه‌واته ئه‌رك و ده‌ستكه‌وتی براگه‌وره له رێككه‌وتنێكی وه‌هادا چی ده‌بێ؟\nكاتێك باس له‌وه ده‌كرێ كه 31ی ئاب كاردانه‌وه‌ی هێنانی سوپای پاسداران و بۆردوومانی بنكه و باره‌گاكانی حزبی دیموكرات بووه، به‌رپرس و كادیرانی یه‌كێتی ده‌ڵێن: به‌ر له‌وه‌ی بۆردوومان ده‌ست پێبكات حزبی دیموكرات ئاگادار كراوه له‌وه‌ی كه بۆردوومان ده‌كرێن، جا ئه‌گه‌ر ئه‌وه راست بێ! به‌و گوتنه بێ بنه‌مایه‌ش بێ حزبی دیموكراتیش لایه‌نێكی ئه‌و رێككه‌وتنه پیلانئامێزه بووه، ئه‌وه‌ش دووره له راستی، چونكه حزبی دیموكرات وه‌ك حزبی پێشه‌وا قازی هه‌رگیز له‌گه‌ڵ سوپای پاسداران ناچێته ناو رێككه‌وتنێكه‌وه كه مه‌ترسی بۆ سه‌ر پێگه‌ی كورد و ماف و ئازادیه نه‌ته‌وه‌ییه‌كانی هه‌بێ، به‌ڵام ئه‌گه‌ر یه‌كێتی كارێكی له‌و جۆره‌شی كردبێ و حزبی دیموكراتی ئاگادار كردبێ، ئه‌وا به ره‌زامه‌ندی سوپای پاسداران بووه، بۆ ئه‌وه‌ی حزبی دیموكرات خافڵگیر بكا و دوای تێكشكاندنی پارتی و په‌ڕاندنه‌وه‌ی له زێی گه‌وره، وه‌ك ئه‌وه‌ی له رێككه‌وتنه‌كه‌دا هاتبوو، ده‌بوو چه‌ند كه‌سێك له ئه‌ندامانی ده‌فته‌ری سیاسی و سه‌ركردایه‌تی حزبی دیموكرات به مردوویی یان به زیندوویی راده‌ستی سوپای پاسداران بكرێن، شه‌هید كردنی (حه‌مه نارستی) و (ناسری مه‌نسووری) و هه‌ڤاڵه‌كانی ده‌ستپێكی ئه‌و تیرۆر و راده‌ست كردنه بوو، خۆ ئه‌گه‌ر رێككه‌وتنه سێ قۆڵیه‌كه‌ی نێوان سوپای پاسداران و یه‌كێتی و په‌كه‌كه سه‌ركه‌وتنی به‌ده‌ستهێنابا، دوو مه‌ترسی زۆر گه‌وره له باشوور و رۆژهه‌ڵاتی كوردستان كوردیان ده‌خسته ناو گێژاوه‌وه، یه‌كێك له مه‌ترسییه‌كان ئه‌وه‌بوو پرۆسه‌ی سیاسی له باشووری كوردستان و ده‌ستكه‌وته‌كانی راپه‌ڕین ده‌كرانه خۆراكی رێككه‌وتنێك كه سوپای پاسداران رابه‌رایه‌تی ده‌كرد و دوو حزبی وه‌ك یه‌كێتی په‌كه‌كه‌ش، وه‌ك ئه‌وه‌ی له رێككه‌وتنه‌كه‌دا هاتبوو ده‌ستكه‌وتێكی كاتی حزبیان پێده‌درا، به‌وه‌ش پرسی كورد له پرسێكی نه‌ته‌وه‌ییه‌وه ده‌كرا به پرسێكی حزبی و ئه‌و كاته‌ش سوپای پاسداران ماف و ئازادیه نه‌ته‌وه‌ییه‌كانی كوردی ده‌خستنه ژێر هه‌ژموونی خۆی و چۆنی بویستبا ئاوای مامه‌ڵه له‌گه‌ڵ ده‌كرد، مه‌ترسی دووه‌میش بۆ سه‌ر كادیر و په‌رپرسانی حزبی دیموكرات بوو، وه‌ك پێشتر ئاماژه‌م بۆ كرد ئه‌گه‌ر رێككه‌وتنه‌كه وه‌ك ئه‌وه‌ی نه‌خشه‌یان بۆ كێشابوو سه‌ركه‌وتوو بوایه، ئه‌وا پرۆسه‌ی تیرۆر كردن و راده‌ست كردنه‌وه‌ی ئه‌ندامانی ده‌فته‌ری سیاسی و سه‌ركردایه‌تی حزبی دیموكرات به‌پێی رێككه‌وتنه‌كه جێبه‌جێ ده‌كرا، جگه له‌وه‌ش ئه‌گه‌ر رێككه‌وتنه‌كه هه‌موو ئامانجه‌كانی پێكابان و شكستی پێنه‌هێنرابا، ئه‌وا سوپای پاسداران حوكمی باشووری كوردستانی ده‌كرد، ئه‌وكاته‌ش مه‌گه‌ر هه‌ر خوا بزانێ چ مه‌رگه‌سات و نه‌هامه‌تییه‌ك به‌سه‌ر حزبی دیموكرات و حزبه‌كانی تری رۆژهه‌ڵاتی كوردستان ده‌هێنرا، كه‌واته له 31ی ئابدا پێش به هه‌ژموونی ئێران گیرا و هه‌م ئه‌زموونی باشووری كوردستان و ده‌ستكه‌وته‌كانی راپه‌ڕین پارێزران و هه‌میش گیانی به‌رپرس و كادیرانی حزبی دیموكراتی كوردستانی ئێران له دۆزه‌خی سوپای پاسداران رزگار كران.


عەتا قەرەداخی : دواخستنی پێکهێنانی حکومەت و هەڵوێست لەبەرامبەر بەغدادا . – WTARIKURD\nلەکاتێکدا من ئەم وتارە دەنووسم پێنج مانگ و نیو بەسەر هەڵبژاردنی هەرێمی کوردستاندا تێپەڕیووەو هێشتا حکومەت پێکنهاتووە . ئایا پێکهێنانی حکومەت کارێکی ئەوەندە ئەستەمە یان هۆکاری تر لە پشتی ئەو دواکەوتنەوەیە ؟ ئایا بەڕاستی پارتی هۆکاری دواکەوتنی پێکهێنانی حکومەتە یان مەترسی گۆڕان و یەکێتی لە یەکترو مەترسی پارتیش لە هەردووکیان و نەبوونی متمانە لە نێوان ئەم سێ لایەنەدا هۆکاری سەرەکیە ؟ ئایا دواکەوتنی پێکهێنانی حکومەت دەشێ وەکو خاڵێکی لاوازی هەرێم لەبەرامبەر بەغدادا سەیر بکرێت ؟\nبێگومان ئەنجامی هەڵبژاردنەکان بە جۆرێک بوو کە هیچ لایەنێک نەتوانێت بە تەنیا حکومەت پێکبهێنێت . هەروەک لە کاتی شاڵاوی هەڵبژاردنەکانیشدا سەرجەمی لایەنەکان رایانگەیاند کە دەسەڵات دەگرنە دەست ، بەتایبەتی ئۆپۆزسیۆنی ئەوسا . دواتریش کە رێژەى دەنگەکانیان ئەوەندە نەبوو کە کش مەلیک لە دەسەڵاتی پیشوو بکەن و یەکێک لە دوولایەنەکەی پێشتری دەسەڵات زیاترین دەنگی بەدەست هێنا ، ئۆپۆزسیۆنی ئەوسا رایگەیاند کە دەچێتە دەسەڵاتەوە . رەنگە ئەو پرسیارە سەرهەڵبدات ئایا بۆچی ئۆپۆزسیۆنی ئەوسا بەو خێراییە رایگەیاند کە دەچێتە دەسەڵاتەوە؟ رەنگە هۆکارەکەى بگەرێتەوە بۆ ئەوەى کە هێزە ئۆپۆزسیۆنەکانی ئەوسا چیتر نەتوانن لە دەرەوەى دەسەڵات درێژە بە ئامادەبوونی خۆیان بدەن ، چونکە ئاشکرایە هەموو هێزێک کە درووست دەبێت پاڵنەری جوڵێنەری ویستی گەیشتنە بە دەسەڵات .\nمانەوەى هەر هێزێکیش بۆ ماوەى دوورو درێژ لەدەرەوەى دەسەڵات دەشێ ببێتە هۆی بێ ئومێدبوونی جەماوەرەکەى چونکە ئاشکرایە کاتێ جەماوەر دەنگ بە هێزێک دەدات ، بۆ ئەوە دەنگی دەداتێ کە بتوانێت داواکارییەکانی ئەو جێبەجێ بکات ، لەکاتێکدا کە ئەو هێزە بۆ ماوەی درێژخایەن لە دەرەوەى دەسەڵات بمێنێـەوە ، ئاسایی ئەو جەماوەر ناتوانێت بۆ هەتا هەتایە چاوەڕوان بکات . هەروەک لەلایەکی تریشەوە دەشێ هێزە ئۆپۆزسیۆنەکانی ئەوسا لەوە تێگەیشتبن کە زەمینەى کوردستان مادەم زەمینەیەک نییە بە تەواوی جیاوازییەکانی تێدا قبوڵ بکرێت مانای ئەوەیە ژینگەیەکی باش نییە بۆ مانەوە بە ئۆپۆزسیۆنی چونکە لەگەڵ رۆیشتنی کاتدا رووبەری کارکردنی ئۆپۆزسیۆن و ئۆپۆزسیۆنبوون تەسک دەبێتەوە، بە تایبەتیش کە لە سرووشتدا ئەو هێزە ئۆپۆزسیۆنە جیاوازییەکی ئەوتۆی نەبێت لەگەڵ هێزی دەسەڵاتدا .\nبەهەرحاڵ ئەوەى گوێبیستی بووین هەمووان بەپەرۆشەوە باسی پێکهێنانی حکومەتی بنکە فراوان و حکومەتی یەکێتی نیشتیمانیان دەکرد. من خۆم ئەو پەلەپەل و شپرزەییەیی هێزەکانی پێشتر ئۆپۆزسیۆنم رۆمانسیانە دەهاتە پێش چاو بە تایبەتی کە رەگ و ریشەى کێشەکان بەروونی لەبەرچاوم دیارن. کێشەى مێژوویی نێوان یەکێتی و پارتی کێشەی مێژوویی رێکخەری بزووتنەوەى گۆڕان و پارتی بە گشتی و رقی مێژوویی ئەو لە بنەماڵەى بارزانی و لەبەرامبەریشدا رقی بنەماڵەى بارزانی لە رێکخەری بزووتنەوەى گۆڕان و . لەلایەکی تریشەوە رق و کینەى سەختی ئەلقەى خاوەن دەسەڵاتی ئێستای یەکێتی کە پێکهاتوون لە خانمی یەکەم و مەلا بەختیارو شوێنکەوتووەکانیان لە رێکخەری بزووتنەوەى گۆڕان و رقی ئەویش لەمان . هاوکات پەیوەندی خراپی نێوان یەکێتی و پارتی و دوولایەنە ئیسلامیەکەو ، هەروەها پەیوەندی خراپی ئەو دوولایەنەش لەگەڵ گۆڕاندا چونکە درووستبوونی گۆڕان گورزی سەختی لە ئیسلامیەکان داوەو بە سەدەها کادیرو راگەیاندن کاری ئەوان بە تایبەتی یەکگرتووی بردووە بۆ خۆی . هەموو ئەم پەیوەندییە بارگاویکراوانە بە رق و کینە بە گشتی پەیوەندی ناجۆرو ناسرووشتینء هەرگیز خاسێت و بنەمای جیاوازیی ئەو هێزو لایەنانە نییە کە جیاوازی بەرنامەو تێڕوانین و ئایدیۆلۆجیا جیای کردبنەوە ، بە ئەندازەى ئەوەى رق و کینەى شەخسی و بەرژەوەندی شەخسی و کاریگەری و هەژموونی دەوروبەر کردوونی بە هێز جیا جیا. هەربۆیە کاتێک کۆمەڵە هێزێک لە گەوهەرو ماهیەت و شێوازی کارکردندا لەیەک بچن ، لێکتر جیابووبنەوە مانای وایە بنەمایەک نییە پێی بگوترێت بنەمای جیاواز هەتا لەسەر بنەمای ئەو جیاوازبوونە پێکەوە لەسەر شێوازی پێکەوە ژیان و پێکەوە کارکردن رێک بکەون. هۆی سەرەکی نەگەیشتن بە رێککەوتن بۆ پێکهێنانی حکومەت لە بنەڕەتدا لێکچوونی ئەم لایەنانەیە کە دەترسن پێکەوە کارکردن ببێتە هۆی پوکانەوە ، یان یەکتر خواردنیان. لە کاتێکدا کە جیاوازی راستەقینە بنەمای هێزو خۆسەلماندنە، جیاوازی بێ بنەماو رووکەشیش هۆی شکست و هەرەس هێنانە .\nهەروەک لە روویەکی تریشەوە ، کۆی هێزەکان باسی رێکەکەوتن لەسەر بەرنامەو کارنامەى حکومەتیان دەکرد و لەوەش دەدوان کە پۆست و پلە ئەو بایەخەى نییە ئەگەر هاتوو لەسەر بەرنامەو کارنامەى حکومەتی ئایندە رێککەوتن ، بەڵام هەر زوو هەموویان لەو قسەیە پاشەکشەیان کرد ، بە تایبەتی ئۆپۆزسیۆنی ئەوسا ، بەڵگەشمان بۆ راستی قسەکانمان ئەوەیە کە هێلی سووریان فڵان پۆست و فڵان وەزارەتە. ئەمەش دەریدەخات کە ئۆپۆزسیۆن و دەسەڵات یەک گەوهەرو ماهیەتیان هەیەو کوڕی یەک زەمینەو واقیعن و هیچیشیان کەمترین متمانەیان بەیەکتر نییە . کەواتە راستتر بڵێن هۆکاری دواکەوتنی پێکهێنانی حکومەت قەیرانی متمانەیە لە نێوان ئەم هێزانەدا. هەروەک لە روویەکی تریشەوە ئەم هێزانەى ئێمە ئەوەندە گەشەیان نەکردووە کە لە بنەماکانی پراگماتیک تێگەیشتبن و بتوانن لەسەر بنەمای بەرژەوەندییە هاوبەشەکانیان پێکەوە هاوکاری بکەن و رێکبکەون لەسەر ئەوەى کە حکومەتێک پێکبهێنن بە ئاستێک بەرژەوەندی هەموویانی تێدا پارێزراو بێت. بە پێچەوانەوە تاکو ئێستا زۆرینەى ئەم هێزانە بەو لۆجیکە کلاسیک و سواوو بێمانایەی کوردی کاردەکەن کە یان دەبێ هەموو شتێک هی من بێت یان هیچم ناوێت .\nئێستا هێڵی سوور بۆ گۆڕان وەزارەتی ناوخۆو بۆ یەکێتی وەزارەتی پێشمەرگەو تەنانەت بۆ یەکێتی رازینەبوونیش بەوەى کە وەزارەتی ناوخۆ بۆ گۆڕان بێت بووەتە مەرج بۆ بەشداریکردنی حکومەت. باشە ئەگەر کۆمەڵە هێزێک بەو ئەندازەیە لەیەکتر بترسن دەبێ چ ئومێدێک لەسەر ئەو حکومەتە بینابکرێت کە پێکهێنەرەکانی بەو ئەندازەیە بەرامبەر یەکتر لە گوماندابن. بەلای منەوە رێگای درووست ئێستا ئەوە نییە کە پارتی هەوڵبدات یەکێتی و گۆڕان پێکەوە لەو حکومەتەدا کۆبکاتەوە، بەڵکو رێگای درووست ئەوەیە کە کامیانی بەلاوە گونجاوترە ئەوەیان بکاتە هاوبەشی پێکهێنانی حکومەت و بێ سڵەمینەوەو بێ دوودڵی بەوی تریان بڵێت تۆ لەدەرەوەى حکومەت بە. کە ئەوەش بە بڕوای من هەم بۆ ژیانی سیاسی و حکومەتداری باشترە هەم ململانێ ناوخۆییەکانی ناو ئەو حکومەتەش کە پێکدێت کەمتر دەکاتەوەو دەشێ لە دوو رووەوە حکومەتەکە باشتر کاری پێبکرێت: یەکەم لەو روانگەیەوە کە ململانێی چەند لایەنەى ناو جەستەى حکومەتەکە کەمتر دەبێت و ئەوەش کاریگەری نێگەتیفی کەمتر دەبێت و حکومەتەکە لە ناوەوەڕا سەرقاڵ ناکات بە ململانێی فرە ئاراستەى نێو پێکهێنەرەکانیەوە. لە لایەکی تریشەوە هەرکام لەو دوو هێزە واتە گۆڕان یان یەکێتی ببێتە ئۆپۆزسیۆن دەتوانێت رۆڵی ئۆپۆزسیۆنێکی زیندوو ببینێت لە چاودێریکردنی حکومەتدا.\nلەم روانگەیەوە من راشکاوانە دەیڵێم پارتی هەڵەیەکی گەورە دەکات ئەگەر لەوە زیاتر چاوەڕوانی رێککەوتنی ئەو دوولایەنە بکات . هەر دواکەوتنێکی لەوەش زیاتر گوناهەکەى لە ملی پارتیەو ئەو لێی بەرپرسیارە بەو حوکمەى کە ئەو هێزی یەکەمە ، دەبێ کارنامەى ئاشکرای حکومەت و پۆستەکانیش بۆ هەر لایەنێک دەستنیشان بکات ، کێ بەو کارنامەو پۆستانەى بەری دەکەوێت رازیبوو بێتە حکومەتەوەو کێش رازی نەبوو با ئۆپۆزسیۆن بێت . بەڵام من وای بۆ دەچم پارتی چاوەڕوانی هەڵبژاردنی عێراق و پارێزگاکانی هەرێم بکات و بیەوێت لەو دوو هەڵبژاردنەدا قەوارەى راستەقینەى هەریەکە لە گۆڕان و یەکێتی بۆ دەربکەوێت و کامیان ئەمجارە بووە هێزى یەکەمی رووبەری ئەوسا سەوز ، پارتی مامەڵە لەگەڵ ئەودا بکات ، یان زیاتر مل بۆ مەرجەکانی ئەوەیان بدات کە لە دوای ئەو هەڵبژاردنە دەبێتە هێزی یەکەمی ئەم رووبەرە بە تایبەتیش دوای ئەوەى مام جەلال لە مەیدانی سیاسیدا نەماوەو ئومێدی گەڕانەوەشی نییەو بارودۆخی یەکێتیش شلۆق و روو لە نشێوە. بەهەرحاڵ من لەم رووەشەوە پێموایە ئەوە بۆچوونێکی درووست نییە کە پارتی چاوەڕوانی ئەوە بکات چونکە هەڵبژاردنی هەرێمی کوردستان بۆ پێکهێنانی حکومەتی نوێی هەرێم کراوە نەک ئەو حکومەوتە بە پێی ئەنجامی دەنگی لایەنە کوردییەکان لە هەڵبژاردنی عێراقدا پێکبهێنرێت .\nهەندێ پێیان وایە کە دواکەوتنی پێکهێنانی حکومەتی هەرێم هەڵوێستی هەرێم بەرامبەر بە بەغدا لاواز دەکات ، من وای بۆدەچم ئەم جۆرە بۆچوونە هیچ بنەمایەکی نییە چونکە نە لەرابردووداو نە لە ئێستاداو پێموایە نە لە داهاتووشدا کۆی هێزەکانی کوردستان لە هەڵوێستیاندا بەرامبەر بە حکومەتی شیعەى بەغدا نە یەکگرتوو بوون نە یەکگرتووش دەبن . بەڵگەشمان ئەو کاتەیە کە مەسەلەى متمانە سەندنەوە لە مالیکی گەیشتبووە خاڵی کۆتایی، بەڵام وەکو حەسەن عەلەوی دەڵێت مام جەلال مالیکی پاراست کاتێ داوی لەو کرد ئیمزاکەى بکێشێتەوە بۆ ئەوەى مالیکی بمێنێتەوە. ئەم دابەشبوونی هەڵوێستە لە کوردستاندا کۆتایی نایەت هەتا هەژموونی ئێران و تورکیا و سوونەى عەرەبی بەسەر هێزە کوردییەکانەوە بێت . هەر بۆیە هەرگیز چاوەڕوان ناکرێت ئەم هێزانەی ئێستا لە کوردستاندا هەن بەرامبەر بە بەغدا هاوهەڵوێست بن ، بەڵکو هەر هێزێک لە سنووری دەسەڵاتی ئەوسای یەکێتیدا کە جێ نفوزی ئێرانە ، هەتا حکومەتی شیعە حوکمڕان بێت لە عێراقدا ، ئەو هێزە هەڵوێستی جدی دژی حکومەتی شیعەی عێراق نابێت . لەبەرامبەریشدا پارتی کە زیاتر دەکەوێتە جێ نفوزی تورکیاوە هەرگیز هاوهەڵوێستی حکومەتی شیعەی بەغدا نابێت . کە بێگومان ئەم دابەشبوونەش یەکێکی ترە لە هۆکارەکانی کێشە ناوخۆییەکانی هەرێم و دواکەوتنی پێکهێنانی حکومەتیش. هەر لەم روانگەیەوە پێکهێنان یان پێکنەهێنانی حکومەتی نوێی هەرێم رۆڵو کاریگەرییەکی ئەوتۆی نابێت لەسەر ئاستی پەیوەندییەکانی بەغداو هەولێر بەتایبەتی کە سەرۆکی حکومەت هەرێم ناگۆڕێت .


���� ��� ����� ��������� ��� |��� ������ / ������ ���� ����� �������� ����� ���� ����� ���� ����� ���� ����� ��� ����� , ����� ��� ����� ����� ������ ������� ������ ������� ����� ��� > ����� ������ > ������ ������� ������ ���� ��� ����� ��������� ��� |��� ������ / ������\n���� ����� �������: 49 ���� ��� ����� ��������� ��� |��� ������ / ������ ���� ��� ����� ��������� ��� |��� ������ / ���������ٱ��:۶��������-ۈ�ζ�������"ٱ�����"ﯙ��ѐ����� ♥♡������� ������� ��� ������ ������ |.:[������� ����ζ���� ٱ� ������ ������ ���������]:.| �������� ���������: ����� ���� ����� �� ����� - ������ ���� ���� - ������ �������� - ������ ��� 2012 ������ �� ���� ������ ���� ���� ����� 2013,3013 - ������ �� �� ����� 2012,2013 - ������ bb ����� ��� [ ������ ] lee Min Ho � ���� ����� ���� ���� ���� "�������" �! - ������ �� �� - ��� ��� ���� ���� - ������������: ������� ����� ��� - �� ���: ������ ������� ������ « ������� ������


ڕستەیەكی ئەنفالكراو لەیادی ئەنفالدا\n14:44 یه‌ك شه‌ممه 14 نیسان 2019\nئەنفال پڕۆسەیەكی بەردەوام بووە دژی كورد، بەڵام لە ژێر ناوی جیا جیا، تاوێ لەژێر ناوی بڵاوكردنەوەی ئاین و دەمێكی ترلە ژێر ناوی راگوێزان و بە شارستانی كردن و، جارێكی تر لە ژێر چەتری تەبعیس و تەعریب و تەتریك و تەفریسدا. بۆیە ئەگەر بەخیرایی چاوێك بە مێژووی كورد بخشێنین، دەبینین پڕۆسەیەك هەیە لە هەموو قۆناغەكان و لەژێر پەردەی جیاوازدا خۆی نوێ دەكاتەوە، ئەویش پڕۆسەی قڕكردن و سڕینەوەی ناسنامەی نەتەوەیەكە، داڕمان و خاپووركردنی كەلتوورو كەسایەتی و رابردو و ئایندەی هەزاران مرۆڤە، كە پێیان دەگوتریت كورد.\nسەرباری گۆڕانكاری لەقۆناغەكانی مێژوو، سەرباری ئەو پەرەسەندنانەی مرۆڤ بە خۆیەوە بینیویە، سەرباری چاخەكانی كشتوكاڵ و ئاسن و تەكنەلۆژیا و ئەلیكترۆنی، ئەو ئاوەزو بیركردنەوەی كاری لەسەر سڕینەوەی ئەو نەتەوەیە ستەمدیدەیە كردووە، تۆزقاڵێك گۆڕانی بەسەردا نەهاتووە، درێژكراوەی ئەمەش ئەنفالی بەعس بوو لە كۆتایی دەیەكی هەشتەمی سەدەی بیستەم.\nرژێمی بەعس، كە رەنگدایەوەیەكی تەندروست و راشكاوانەی كەلتوورو بیركردنەوەی عەرەبی و شۆفینیزمی ئاوێتەكراوی ئاینی- ناسیونالیستی عەرەبی بوو، لە ژێر ناوی ئەنفال، بە پشت بەستن بە ئاین و گەڕانەوە بۆ دەقەكانی قورئان، میللەتی كوردی موسڵمانیان كردە ئامانج، بە پلانیكی تۆكمە، بە شێوەیەكی هۆڤیانە، كەوتنە وێران كردنی گوندەكانی كوردستان و كوشتنی مناڵانی كوردو بەتاڵانبردنی ئابوری كوردو بە سەبایەكردنی كچ و ئافرەتی كوردو فرۆشتنەوەیان لە بازاڕی مرۆڤ فرۆشی دەوڵەتە دواكەوتووەكانی ناوچەكە، كە هەڵگری هەمان كەلتووری ئەنفال و سەبایاو كەنیزەك و كۆیلەكردن بوون!\nئەم ئەنفالە نوێیە بەگوێرەی جوگرافیای كوردستان، دابەشكرا بۆ هەشت قۆناغ، كە لە سنورەكانی دۆڵی جافایەتیەوە لە 23\_2\_1988دەستیپێكردو لە ناوچەی بادینان بە كۆتا هات، لەو ئەنفالەدا تۆپ و تانك و مەتریالیۆزو چەكی قورس و سووك چەكی كیمیاوی جێگەی شمشێرەكانی گرتەوە، بەڵام ئەنجام هەمان ئەنجام بوو!، لە ماوەیەكی كەمدا، 182هەزار مرۆڤی كوردیان لەو ناوچانەی، كە پێی دەگوترا ناوچە قەدەغە كراوەكان، لەناوبرد و لە بیابان و گۆڕە بەكۆمەڵەكان تووڕیان هەڵداو دیزە بە دەرخونەیانكرد.\nجێگای داخە ئەنفال هەر لەسەر دەستی دوژمنانی كورد نەوەستا، تەنیا چوار ساڵ دوای ئەنفالی بەعس، لەسەردەمی حكومەتی بەناو كوردیدا، ئەنفالی نۆ دەستپێكرد، كە تەواوكەری هەشت قۆناغەكانی پێشووتر بوو، بەڵام ئەمجارەیان لەژێر ناوی برا كوژی! ئەو جاش و مەفرەزە خاسانەی ئەنفالیان بۆ بەعس ئەنجامدا، جلی پارتی و یەكێتیان لەبەركردو كەوتنە وێزەی كوردەكانی باكور، دواتر روویان لەیەكتر كرد، لە ئەنفای نۆدا هەمان پڕۆسەی ئەنفالەكانی ترو هەمان شیواز، لە تاڵانكردن و زیندە بەچاڵكردن و ئەتككردنی مرۆڤ، بە دەستی هەمان جاش و كوردكوژەكانەوەو لە ژێر پەردەی ئەو دوو حیزبە ئەنجامدرا، بۆیە پێویستە كە باس لە ئەنفال دەكرێت، قۆناغی نۆیەمی ئەنفال، وەك لە نوسینیكی پێشووتردا ناوم ناوە، هەرگیز نابێت فەرامۆش بكرێت، كە رەنگ بیت لە هەموو قۆناغەكانی تر قێزەون تربێت، چونكە ئەمجارەیان لە ژێر ناوی كوردایەتیەوە ئەنجامدراوە، دوا قۆناغیش، قۆناغی ئەنفالی دەیە، كه تا ئێستا بەردەوامەوە لە كاتی ئێستادا لەناوی دەژین!\nهەموو حیزبەكانی باشووری كوردستان، بەوانەی پێیان دەگوترێت دەسەڵات و ئۆپۆزسیۆن، دژی تێكڕای میللەتی كورد لە باشوور ئەنجامی دەدەن، ئەویش ئەنفالی بەهاكان و ئەنفالی زانست وئەنفال وشەو رستەو زمانی كوردی، ئەنفالی قوتی خەڵك و ئەنفالی برسیكردن و ئەنفالی دزینی نەوت و سەرو سامانی كوردستان و ئەنفالی ریزی تاكی كوردوسووككردنی بەرامبەر دوژمنەكانی و ئەنفالی لێدانی كەسایەتی و چرووكردنی تاكی كورد، ئەنفالی……، ئەنفالی…. هتد، بۆیە كاتیك یادی ئەنفال دەكەین، وا باشترە یادی هەر دە قۆناغی ئەنفال بەیەكەوە بكەینەوە، نەك بە تەنیا ئەنفالەكانی بەعس و ئەوانی پێش بەعس و ئەوانەی لەتەك بەعس!، ئەگەر خویندنەوە بۆ كۆی ئەو دە ئەنفالە بەیەكەوە نەكەین، هەرگیز ناتوانین لەمێژوو تێبگەین و هەمدیس وەك سەتان ساڵ بەر لە ئێستا، مێژوو فریودەدەین و لە دواجاریشدا مێژوو فریومان دەدات!


هەولێر، شارێکی تەسلیمنەبوو - پرس میدیا\nHome وتار هەولێر، شارێکی تەسلیمنەبوو\nهەولێر، شارێکی تەسلیمنەبوو\nپرس میدیا 8/14/2020 05:01:00 pm وتار,\nهەولێر شارێکە بەوە ناسراوە هەموان لەخۆدەگرێ، بەڵام هەرگیز پارتیی لەخۆنەگرتوە .\nئێوارە لە وەتسئاپەوە تەلەفۆنم بۆ برادەرێکی هەولێرێ کرد. وەڵامی نەبوو ئێستا وەڵامیداومەتەوە و دەڵێت: "کەمال ببورە. لەو خۆپیشاندانەی دوێنێی هەولێر وەک چالاکوانێک و وڵاتییەک بەشداربوم. لەوێ گیرام. زۆریان ئەزیەتداین و لێیان داین و ئەو شتانە. کە هاتمەوەش میوانمان هەبون و مۆبایلم لای خۆم نەبو. سبەی تەلەفۆن دەکەمەوە."\nناوی ئەو برادەرەم نانوسم تا سبەی وەڵامدەداتەوە ئاخۆ رازییە ناوی بنوسم یا نا. ئەو لەو چالاکوان و ئازادیخواز و خەمخۆرانەیە کە بە تەواوی بڕواوە خەبات بۆ ئازادیی و عەدالەتی کۆمەڵایەتیی و ئابوریی و دیموکراسیی دەکات، هەربۆیە هەمیشە دەیەوێت فۆکەسەکە لەسەر خەباتەکە بێت نەک کەسەکان.\nپارتی و مەسرور بارزانی بەو حوکمڕانییە تاکڕەویی و دڵڕەقە ناتوانێت شتێک بەدەستبێنێت. لە ٣١ی ئابی ١٩٩٦ەوە ئەزیەتی هەولێر و هەولێرییەکان دەدەن، بەڵام نەتانتوانیوە رۆحیەتی دژە-ستەمکاریی هەولێر بکوژن. سەرەڕای ئەو هەمو ئەزیەتدان و چەتەگەرییە، هەولێرییەکان هاواردەکەن "بڕوخێ دز."\nلە هەڵبژاردنەکان گەورەترین بایکۆت لە هەولێرە. هەولێر حوکمڕانیی پارتیی قبوڵنەکردوە، هەربۆیە هیچ دەزگایەکی پارتیی و هیچ دونیابینییەکی پارتیی نەبۆتە هی هەولێرییەکان. ئەگەر لای زۆر خەڵک بێدەنگیی هەولێر ترس و خۆپاراستن بێت، ئەوا لای من گەورەترین روبەڕوبونەوەی چەتەگەرایی حوکمڕانیی بنەماڵەیی و لۆردانی شەڕ و نەوتە. هەولێر بێدەنگ بوە، بەڵام هەرگیز تەسلیم نەبوە. ئەو بێدەنگییە لە هەڵبژاردنەکان باش وەڵامی دڵڕەقیی پارتیی داوەتەوە، شکانی ئەو بێدەنگییەش زۆر بەهێزتر دەبێ لە شکانی بێدەنگیی شوێنەکانی تر.\nپارتی میوانێکی رەزاقوڕسە لە هەولێر، هەر بۆیە نە مەسعود بارزانی، نە نێچیرڤان بارزانی و نە مەسڕوڕ بارزانییش ئاشنانین بە دو گەڕەکی دێرینی هەولێر و دو چایخانە و دو مەتعەمی شەعبیی هەولێرێ.\nدوای ٢٤ ساڵ لە حوکمڕانیی هەولێرێ، هێشتاش جورئەت ناکەن چایەک لە ئیسکان یان بن قەراتێ بخۆنەوە. زۆر کۆمیدییە، پارتی دۆخێکی دروستکردوە هەموان لە میلیشیاکانی پارتیی بترسن، کەچی بۆ خۆیان شارەکە سەلامەت نابینن. ئێستاش کە لە سەری رەشەوە دێنە هەولێرێ، لە مەسیفەوە تا ناو ئەنجومەنی وەزیران یان ئەو شوێنەی بۆی دەڕۆن، هەر دو سەد مەترێک و چەکدارێک دادەنێن.\nپارتی بە چەکوش حوکمی هەولێری کردوە و دەکات، هەربۆیە هەرگیز دڵی هەولێرییان ناباتەوە. هەولێر نامۆیە بە پارتیی، پارتی هێشتاش میوانێکی رەزاگرانە. هەولێر شارێکە بەوە ناسراوە هەموان لەخۆدەگرێ، بەڵام هەرگیز پارتیی لەخۆنەگرتوە.\nBy پرس میدیا at 8/14/2020 05:01:00 pm


ئەنجومەنی وەزیران لەباره‌ی پرۆژە یاسای چاکسازی ڕاگه‌یه‌ندراوێك بڵاو ده‌كاته‌وه\nHawre 15/01/2020 - 16:33 بڵاوکراوەتەوە لە هەواڵ/كوردستانی\nئەنجومەنی وەزیرانی هەرێمی کوردستان رایگەیاند، ئامانج لە پڕۆژە یاسای چاکسازی رێکخستنەوەی موچە و دابەشکردنی داهاتە بە شێوەیەکی دادپەروەرانە و موچە و مافی هیچ کەسێکی شایستە نابڕدرێت.\nئەنجومەنی وەزیرانی هەرێمی کوردستان ئەمڕۆ بۆ تاوتوێکردنی پڕۆژە یاسای چاکسازی لە هەرێمی کوردستان کۆبوەوە، کە بڕیارە سبەی پەرلەمانی کوردستان دەنگی لەسەربدات.\nبەپێی راگەیەندراوێکی ئەنجومەنی وەزیرانی هەرێم، مەسرور بارزانی تیشکی خستوەتە سەر سەردانی ئەم هەفتەیەی شاندی حکومەتی عێراق بە سەرۆکایەتی عادل عەبدولمەهدی، سەرۆک وەزیرانی عێراق، کە لەگەڵ شاندی عێراقی جەخت لە گرنگیی پابەندبون بە رێککەوتنی نێوان حکومەتی فیدراڵی و حکومەتی هەرێمی کوردستان دەربارەی نەوت و بودجە و چارەسەرکردنی بنەڕەتی کێشەکان کراوەتەوە.\nپاشان سەرۆک وەزیران ئاماژەی بە پرۆژە یاسای چاکسازی دا و جەختی کردەوە، حکومەتی هەرێم بەردەوام دەبێت لە پرۆسەی چاکسازی و دوپاتیشی کردەوە، ئامانج لە چاکسازی رێکخستنەوەی موچە و دابەشکردنی داهاتە بە شێوەیەکی دادپەروەرانە.\nسه‌رۆكی حكومه‌تی هه‌رێم دڵنیاییشیدا کە موچە و مافی هیچ کەسێکی شایستە بەتایبەتی کەسوکاری شەهیدان و زیندانیانی سیاسی نابڕدرێت، لە مبارەیەوە بڕیاردرا رونکردنەوەی پێویست لە بارەی پاراستنی مافی کەسوکاری شەهیدان و زیندانیان و گیراوانی سیاسی بدرێتە پەرلەمانی کوردستان.\nلە راگەیەندراوەکەدا هاتوە، بڕگەی دوەمی کۆبونەوەکە، گفتوگۆکردن بو دەربارەی پڕۆژەی چوارچێوەی هاوبەشیی کەرتی گشتی و کەرتی تایبەت ( Public Private Partnership (PPP) ) کە بەشێکە لە کارنامەی کابینەی نۆیەمی حکومەتی هەرێمی کوردستان.\nئەنجومەنی وەزیران سەڕەڕای پشتیوانیکردنی پڕۆژەکە لە پێناو جێبەجێکردنی پڕۆژەی ستراتیجی و خزمەتگوزاری بە هاوبەشی کەرتی تایبەت لە چوارچێوەیەکی یاسایی رون وئاشکرا و بە لەبەرچاوگرتنی بەرژەوەندی گشتی، ئەنجومەنی وەزیران وەزارەتی پلاندانانی راسپارد لێکۆڵینەوەی زیاتر لەمبارەیەوە بکات و لایەنە پەیوەندیدارەکان بە پێشنیار و تێبینییەکانیان پڕۆژەکە دەوڵەمەندتر بکەن.


د. ئارام محمد قادر: لە ڕیفۆرمى خوێندنى باڵا، زانکۆ پۆلیتەکنیکیەکان پشکى شێریان بەردەکەوێت | Ministry of Higher Education and Scientific Research\nد. ئارام محمد قادر: لە ڕیفۆرمى خوێندنى باڵا، زانکۆ پۆلیتەکنیکیەکان پشکى شێریان بەردەکەوێت\nوەزیرى خوێندنى باڵا و توێژینەوەى زانستى ڕایگەیاند: زانکۆ پۆلیتەکنیکیەکان لەگەڵ ئەوەى توانیویانە بەشێک لە بۆشاییەکانى بازاڕى کارى کوردستان پڕبکەنەوەو خۆیان لەگەڵ ڕەوتى گەشەکردنى ئابورى بگونجێن، بەڵام پێویستیان بە لێکگەیشتنى هاوبەش و کاریگەرى زیاترە لە نێوان زانکۆ و بازاڕى کارى کوردستان.\nئەم ڕاگەیاندنەى د. ئارام محمد قادر وەزیرى خوێندنى باڵا و توێژینەوەى زانستى ئێوارەى ئەمڕۆ دوشەممە ڕێکەوتى (٢٦/٨/٢٠١٩) لەمیانى بەشداریکردنى هات، لە کۆبونەوەى ئەنجومەنى زانکۆى پۆلیتەکنیکى دهۆک، کە تیایدا هەریەک لە سەرۆکى زانکۆ و ڕاوێژکارو بەڕێوەبەرانى گشتى وەزارەت و ڕاگرى کۆلێژەکان و بەڕێوەبەرى بەشەکانى زانکۆ ئامادەبوون.\nلەسەرەتاى کۆبونەوەکە د. عەدنان محسن سەرۆکى زانکۆى پۆلیتەکنیکى دهۆک دواى بەخێرهێنانى وەزیرى خوێندنى باڵا و ستافى وەزارەت لە ڕاوێژکار و بەڕێوەبەرانى گشتى، لە وتەیەکدا هیواى خواست لەمیانى کۆبونەوەیان لەگەڵ وەزارەت بتوانن لێکگەیشتنى هاوبەش و کاریگەر لە نێوان زانکۆکان و بازاڕى کارى کوردستان دروست بکەن.\nد. ئارام محمد قادر وەزیرى خوێندنى باڵا و توێژینەوەى زانستى وێڕاى دەربڕینى خۆشحاڵى بە کۆبونەوەى لەگەڵ سەرۆک و ئەندامانى ئەنجومەنى زانکۆى پۆلیتەکنیکى دهۆک، لەوتەکەیدا باسى لە گرنگى خوێندنى تەکنیکى لە هەرێمى کوردستان کردو ڕایگەیاند: خوێندنى تەکنیکى یەکێکە لە ئەولەویاتە هەرە گرنگەکانى حکومەتى هەرێمى کوردستان، چونکە ئەم خوێندنە تەنها تایبەت نیە بەهەرێمى کوردستان، بەڵکو بابەتێکى نێودەوڵەتیە و، وڵاتان بۆ پێشخستنى بارى ئابورییان بایەخى زۆرى پێدەدەن.\nرونیشیکردەوە نامانەوێ زانکۆ تەنها بڕوانامە بدات و فەرمانبەر بۆ کەرتى گشتى ئامادەبکات، بەڵکو پێویستە زانکۆ کارامەیى و پیشەیی بۆ خوێندکارانى دروست بکات، تا دواى تەواوکردنى خوێندن بتوانن دەرفەتى کار بۆ خەڵکى دیکە بڕەخسێنن و لە بازاڕى کارى کوردستاندا هەلی کارى گونجاویان بۆ بەدەست بێنن، بۆیە لە ئێستادا زانکۆ پۆلیتەکنیکەکانى کوردستانیش دەتوانن ئەو رۆڵە ببینن و کادیرى ناوەندى دروست بکەن و پێداویستیەکانى بازاڕى کارى کوردستان دەستەبەر بکەن و خوێندکارى کارامە بۆ بازارى کار پێ بگەێنن.\nلە بەشێکى دیکەى وتەکەیدا وەزیرى خوێندنى باڵا و توێژینەوەى زانستى بە سەرۆک و ئەندامانى ئەنجومەنى زانکۆى پۆلیتەکنیکى دهۆک-ى ڕاگەیاند: بەهەمومان دەمانەوێت نەخشە ڕێگەیەک بۆ کارکردنى پێکەوەیی دابنێین و لە کەمترین ماوەدا زۆرترین دەستکەوت بۆ زانکۆى پۆلیتەکنیکى دهۆک و زانکۆ پۆلیتەکنیکیەکان دەستەبەر بکەین،و پێداویستییەکانى بازاڕى کارى کوردستان دەستەبەربکەین.\nلە کۆتایى قسەکانیدا د. ئارام محمد باسى لە کارنامەى کابینەى نۆیەمى حکومەتى هەرێمى کوردستان کردو بۆ ئەمەش وتى: ئومێدى هەموانە ئەم کابینەیە بتوانێت بەشێکى زۆر لە داواکارى خەڵکى کوردستان و پرۆژەى ستراتیژى بۆ سێکتەرە جیاوازەکان بخاتە بواری جێبەجێکردنەوە، ئەمەش بە هاوکارى و هەماهەنگى سەرجەم سێکتەرو دامەزراوەکان دێتە دى، بۆیە داواتان لێدەکەم هەمووان هاوکارى یەکتر بین بۆ گەشەپێدانى زانکۆکانى کوردستان، چونکە پشکى شێرى ڕیفۆرم لە خوێندنى باڵا کەوتۆتە ئەستۆى زانکۆ پۆلیتەکنیکییەکان.\nلە بەشێکى دیکەى کۆبونەوەکەدا پلانى چوار ساڵى کارکردنى زانکۆ و بەشدارى ئەندامانى ئەنجومەنى زانکۆ لە دەستنیشانکردنى بەرنامەى کارکردن، گفتوگۆى لەبارەوە کراو هەریەک لە ڕاگرى کۆلێژ و پەیمانگەکانى زانکۆى پۆلیتەکنیکى دهۆک پێشنیازى زیاتریان لەبارەى پەرەپێدانى زانکۆکەیان خستەڕوو.


جوتیارانی باڵەكایەتی: بەفربارینی ناوەخت زیانی زۆری لە باخەكانمانداوە | ROJnews\nجوتیارانی باڵەكایەتی: بەفربارینی ناوەخت زیانی زۆری لە باخەكانمانداوە\nچوؤرشەممە, 24 أبر 2019 - 07:49\nڕۆژنیوز - زۆسك باڵەك\nئەو شەپۆلە بەفربارینەی دوو ڕۆژی ڕابردوو زیانێكی زۆری لە جوتیارو باخدارانی ناوچەی باڵەكایەتیداوە، جوتیارانی سنورەکەش دەڵێن: ژیانمان لەسەر ئەو پیشەیە بەڵام بەهۆی بەفرەوە كە لە كاتی خۆی نەبووە زیانێکی زۆرمان بەركەوتووە و داواشدەکەن حكومەت لیژنەیەك پێكبهێنێـت و قەرەبوویان بكاتەوە.\nماوەی چەند ڕۆژێکە شەپۆلێکی بەفر و بارانبارین ناوچە جیاجیاکانی هەرێمی کوردستانی گرتووەتەوە و سنوری باڵەکایەتی سەر بە پارێزگای هەولێریش یەکێکە لەو ناوچانەی کە لە دوو ڕؤژی ڕابردوودا بەفرێکی زۆری لێباریی بەجۆرێک لە هەندێک شوێن زیاتر لە 20سم بەفرباریووە، جوتیارو باخدارانی باڵەكایەتیش لەڕێگەی ڕۆژنیوز-ەوە باس لە زیانەکانی بەفربارین دەکەن لەم وەرزەدا.\nمحەمەد وسو، باخەوانێکی سنوری باڵەکایەتییە و لەوبارەیەوە وتی: بەفری ئەم دواییە زیانێکی زۆری لێداوین و سەرجەم باخەكان گوڵ و كوڵوكەكانیان هەڵوەریوون و ڕزاندونی، ئەمەش وا دەکات بۆ ئەمساڵ هیچ سودێک لە باخەكانمان نەبینین وبەدەست بەتاَلی بمێنینەوە.\nدەشڵێـت: من باخێكی گوێزو سێوم هەیە كە نزیكەی حەوت سەد داری تێدایە، بەڵام بەهۆی بەفرەوە هەمووی لەناوچووە و كەڵكی خزمەتكردنی نەماوە بۆ ئەمساڵ، وتیشی: هەر من نیم بەڵکو جوتیارانی ناوچەكە هەمووی زیانیان بەر کەوتووە و بژێویان لەسەر ئەم بەربومانەیە، داواكارین حكومەت لە چوارچێوەی لیژنەیەك قەرەبوومان بكاتەوە.\nكەریم مستەفا، یەكێكی دیکەیە لە باخەوانەكانی باڵەكایەتی و لەبارەی زیانەكانی بەفر بۆ بەروبوومەکانیان دەڵێت: ئەگەر بەفر هەرچەندە ببارێت لە كاتی خۆیدا ئەوا بەرەكەتی گەورەیە و سودی دەبێت، بەڵام ئەگەر كەوتە مانگی چوار و ناوەڕاستی چوار ئەوا زیانێکی زۆر لە باخ و ڕەزی جوتیاران و باخەوانان دەدات، بۆیە ئەم بەفرەی دوایی زیانیًكی زۆری هەبووە سەرجەم ئەو باخانەی كە پشكتوون لەناوچوون و بەربوومی ئەمساڵیان لەدەستچووە.\nدەشڵێت: حكومەت لەكاتی زیانەكانی جوتیارو باخداراكاندا هیچ كات هاوكاری نەكردوون كە وا لە خەڵكی ئەو ناوچەیە بكەن هانیان بدات بۆ ئەوەی زیاتر پەرە بە كارەكانیان بدەن، چونكە باڵەكایەتی ئاو و هەوایەكی باش و جێگیری هەیە ئەگەربێت و پەرە بە کشتوكاڵ بدرێت تام و لەزەتی بەربوومەكانی خۆشن.\nلەسەر ئەو پرسە ڕۆژنیوز، پەیوەندی بە سلێمان عەبدوڵا، بەڕێوەبەری كشتوكاڵی چۆمانەوە كرد و لەڕێگەی تەلەفۆنەوە تەنها ڕایگەیاند، کە بەفرەکە زیانی دەبێـت ئەگەر زیانەكانیش دەركەوتن لیژنەپێکدێنن و داوای قەرەبوو ئەكەینەوە بۆیان.\nخواردنی ئاژەڵی زیندوو لەلایەن پێشمەرگەکانی یەکەی ٨٠-وە، بووەتە جێگای ڕەخنە و بە کارێکی دڕندانە...\nهێرش کرایەسەر فڕۆکەخانەی تەرابلوس\nفڕۆکەخانەی نێودەوڵەتی مەعیتیقە لە تەرابلوس لەلایەن هێزەکانی سوپای نیشمانی لیبیاوە کرایە ئامانج،...\nلە ڕووداوێکی هاتووچۆدا، دوو پێشمەرگە گیانیان لە دەستدا و پێشمەرگەیەکیش بریندارeە.\nسوپای ڕژێم چەند گوندێکی دیکەی کۆنترۆڵ کرد\nسوپای ڕژێم بە پشتیوانی ڕوسیا بەردەوامە لە پێشڕەوییەکانی لە دەوروبەری حەڵەب و چەند گوند و...\nلاهور شێخ جەنگی و بافڵ تاڵەبانی بە هاوسەرۆکی یەکێتی هەڵبژێردران\nبەپێی هەواڵی میدیاکانی یەکێتی، لاهور شێخ جەنگی و بافڵ تاڵەبانی بە هاوسەرۆکی یەکێتی هەڵبژێردران.\nدوای حەلەب گوند و ناوچەکانیش لە چەتەکان پاککرانەوە\nفەرماندەیی گشتی سوپای ڕژێمی سوریا ڕایگەیاند، دوای حەلەب، دەیان گوند و ناوچەی ڕۆژئاوا و باکوری...\nمنداڵانی باخچەی ساوایان و پۆلیس پێکەوە نەمامیان چاند\nبەئامانجی خۆشەویستکردنی ژینگە و ژینگە پارێزی لای منداڵ، لە چالاکییەکدا منداڵانی باخچەیەکی ساوایان لە کەلار، لەگەڵ بەشێکی پۆلیسدا، نەمامیان چاند.\n16 فبر - 20:38\nپارتی سەوزی کوردستان ڕەخنەی توند لە پێشمەرگەکانی هێزەکانی ٨٠ دەگرێت، کە ئاژەڵی دەخۆن بەبێ گوێدانە یاساکانی ژینگە و بە کارێکی قێزەون ناوی دەبات، دەشڵێت با پێشمەرگەکان فێربکرێن...\n16 فبر - 09:08\nسەرما سیمای ئەشکەوتی چەمی دارشەخسانەی جوانتر کردووە\nسەرما و کڕێوە و شۆڕبوونەوەی چلورە بە لێواری ئەشکەوتی چەمی دارشەخسانە لە سنوری شارۆچکەی قەرەداغ، سیمای ئەشکەوتەکەی جوانترکردووە.\n11 فبر - 15:10


سه‌ره‌کی, ٠٢ ی مانگی هه‌شـت ٢٠١٧ page ١\nچوارشه‌ممه ٢ ی مانگی هه‌شـت ٢٠١٧\nلە ئەنجامی تەقینەوەیەک لە مزگەوتێکی شیعەکان لە ئەفغانستان زیاتر لە 20 کەس کوژران\nبەرپرسانی ئەفغانی ڕایانگەیاند لە ئەنجامی هێرشێکدا بۆ سەر مزگەوتێکی شیعەکان لە شاری هەرات لە ڕۆژئاوای ئەفغانستان 20 کەس کوژران و 30 کەسی دیکە برینداربوون\nمایک پێنسی جێگری سەرۆکی ئەمەریکا وتی ئەگەر ڕوسیا هەڵوێستی خۆی سەبارەت بە ئۆکرانیا نەگۆرێت و بەردەوام بێت لە پشتیوانیکردنی ڕژێمەکانی ئێران و سوریا و کۆریا باکوور ئەوا پەیوەندییەکان لەگەڵ ڕوسیادا باش نابێتەوە\nسیناتۆرێـک: سەرۆک ترامپ گوتویەتی شەڕ لە دژی کۆریای باکور هەڵدەگیرسێنێت ئەگەر موشەکی ناوکی لە دژی ئەمەریکا دروستبکات\nسیناتۆرێـکی کۆماری دەڵێت سەرۆکی ئەمەریکا پـێی گوتووە شەڕێک بۆ لە ناوبردنی ڕژێمی کۆریای باکور هەڵدەگیرسێنێت لە بری ئەوەی ڕێگە بدات ئەو وڵاتە موشەکی ناوکی مەودا درێژ دروستبکات\nسابر محەمەد: گرفته‌که دروستکردنی ده‌وڵه‌ت نییه بەڵکو چۆنیەتی بەڕێوەبردنێتی\nله‌گه‌ڵ ئه‌وه‌ی هه‌رێمی کوردستان له به‌رده‌م ئه‌گه‌ری سازدانی ریفراندۆمدایه، به‌ڵام هێشتا له نێوخۆی خودی هه‌رێمه‌که‌ش گوتارێکی سیاسی یه‌کگرتوو نییه له هه‌مبه‌ر ئه‌و پرسه\nهێمن ساڵح: چاوه‌ڕوانم نه‌ده‌کرد کورد له‌سه‌ر پرسێکی نه‌ته‌وه‌یی ناته‌بابن\nله‌م وتوێژه له‌گه‌ڵ هێمن ساڵح به‌ڕێوبه‌ری نوسین له رۆژنامه‌ی باس که له هه‌ولێر بڵاوده‌بێته‌وه، له‌سه‌ر پرسی ریفراندۆم له‌و که‌سانه‌یه که به‌چڕی هه‌ڵمه‌ت بۆ ده‌نگی به‌ڵێ ده‌کات بۆ ئه‌و ریفراندۆمه‌ی که له 25 ئه‌یلولی ئه‌مساڵدا به‌ڕیوه ده‌چیت\nسه‌میر مه‌حه‌مه‌د نور: خانه‌قین به‌راوورد له‌گه‌ڵ شوێنه‌کانی تردا کاره‌بای باشه\nهه‌ر وه‌کو ده‌بینین پرسی رفراندوم سه‌رقاڵی هه‌موو لایه‌کی کردووه، به‌وانه‌ی بانگه‌شه‌ی بۆ ده‌که‌ن و ئه‌وانه‌ش به دژی راوه‌ستاوون و له گه‌ڵ کاته‌که‌یدا نیین. له‌م میانه‌دا زۆری کێشه‌کانی تر که به بارودۆخی ژیان و گوزه‌رانی هاووڵاتیانه‌وه گرێ دراوه له بیر کراوه. خه‌ڵک ده‌ڵێن ئایا وڵات به‌م شێوه‌یه به‌رێوه ده‌چێت؟\nدادگایـیکردنی 66 کەس لە میسر دەسـتپـێدەکات بە تۆمەتی پێـکهێنانی گروپێـکی سەر بە داعش\nدادگایەکی میسر دەسـتیکردووە بە دادگایـیکردنی 66 کەس بە تۆمەتی پـێکهێنانی گروپێـکی توندڕەوی سەر بە داعش لە وڵاتەکە و نەخشەدانان بۆ هێرشکردنە سەر هێزەکانی ئاسایشی و قێپتیە کرستیانەکان\nهێزەکانی سوریای دیموکرات لە کۆنترۆڵکردنی باشوری شاری ڕەققە نزیکدەبنەوە\nکاربەدەسـتێـکی کورد دەڵێت هێزەکانی سوریای دیموکرات نزیکبوونەتەوە لە کۆنترۆڵکردنی تەواوی گەڕەکەکانی باشوری شاری ڕەققە\nڕاپۆرت: لە چوار مانگی یەکەمی ئەمساڵدا 2531 سەربازی هێزەکانی ئەفغانستان کوژراون\nلە زانیارییەکانی ڕاپۆرتەکانی ئۆفیسی پشکنەری تایبەت بە دووبارە بیناکردنەوەی ئەفغانستان کە لیژنەیەکی چاودێریی سەر بە کۆنگرێسی ئەمەریکایە هاتووە دەڵێت لە چوار مانگی یەکەمی ئەمساڵدا 2531 سەربازی هێزەکانی ئەفغانستان کوژراون و 4238 سەربازی تر برینداربوون\nدوو بەرپرسی ئەمەریکی: کۆریای باکوور دەتوانێت لە خاکی ئەمەریکا بدات\nدوو بەرپرسی ئەمەریکی ڕایانگەیاند نوێترین تاقیکردنەوەی موشەکی بالیستیکی کیشوەریی کۆریای باکوور دەریخست کە کۆریای باکوور لەوانەیە ئێستا بتوانێت لە خاکی ئەمەریکا بدات\nباڵیۆزی چین لە نەتەوە یەکگرتووەکان: هێورکردنەوە ڕەوشەکە دەکەوێتەوە سەر کۆریای باکوور و ئەمەریکا\nباڵیۆزی چین لە نەتەوە یەکگرتووەکان لیۆ جەی وتی هێورکردنەوەی ڕەوشەکە و بڕیاردان لەسەر گفتوگۆکردن بۆ کۆتایی هێنان بە بەرنامە ناوەکییەکەی کۆریای باکوور بەشێوەیەکی سەرەکی بەندە بە ئەمەریکا و کۆریای باکوورەوە نەوەک چین


زایینی: ٠٢-٠٥-٢٠١٧ - هەتاوی: ١٣٩٦/٠٢/١٢ - ١٣:١٩ تاران قه‌باره‌ی فۆنت:\nکوردستان میدیا: ئەندامانی حیزبی دێموکراتی کوردستانی ئێران بە بۆنەی ڕۆژی جیهانیی کرێکار لە ڕێپێوانێکدا بەم بۆنەوە بەشداریان کرد.\nڕۆژی دووشەممە ڕێکەوتی ١١ی بانەمەڕی ١٣٩٦ی هەتاوی، لە وڵاتی سوئیس بەبۆنەی ١ی مەی، ڕۆژی جیھانی کرێکار ڕێپێوانێک بە بەشداری ھەزاران کەس لە دانیشتوانی شاری زوریخ بەڕێوە چوو.\nئەو ڕێپێوانە لە لایەن سەندیکا کرێکاریی و ڕێکخراوە چەپە سوئیسییەکان ڕێکخرا بوو.\nلەو ڕێپێوانەدا بەشێکی بەرچاو لە ئەندامانی حیزبی دێموکراتی کوردستانی لەو وڵاتە و ئەندامانی یەکیەتیی لاوانی دێموکراتی کوردستانی ئێران بەشدار بوون.